Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 31 Μαρτίου 2016. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 705/28-3-2016 επίκαιρη ερώτηση του Βουλευτή Γρεβενών του Συνασπισμού Ριζοσπαστικής Αριστεράς κ. Χρήστου Μπγιάλα προς τον Υπουργό Αγροτικής Ανάπτυξης και Τροφίμων, σχετικά με την αδειοδότηση των πρόχειρων καταλυμάτων των κτηνοτροφικών εγκαταστάσεων στο Νομό Γρεβενών. 2. Η με αριθμό 700/23-3-2016 επίκαιρη ερώτηση του Βουλευτή Β΄ Αθηνών της Νέας Δημοκρατίας κ. Κωνσταντίνου Χατζηδάκη προς τον Υπουργό Οικονομίας, Ανάπτυξης και Τουρισμού, σχετικά με τη μη αξιοποίηση του «πακέτου Γιούνκερ». 3. Η με αριθμό 697/22-3-2016 επίκαιρη ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Εσωτερικών και Διοικητικής Ανασυγκρότησης, σχετικά με τη μεταφορά του Παραρτήματος Βιλίων Πυροσβεστικής Ακαδημίας εκτός Αττικής. 4. Η με αριθμό 704/28-3-2016 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Εσωτερικών και Διοικητικής Ανασυγκρότησης, σχετικά με την επικινδυνότητα του εθνικού δικτύου Αμφιλοχίας - Λευκάδας - Πρέβεζας - Ηγουμενίτσας. 5. Η με αριθμό 703/28-3-2016 επίκαιρη ερώτηση της Βουλευτού Β΄ Θεσσαλονίκης του Ποταμιού κ. Αικατερίνης Μάρκου προς τον Υπουργό Υγείας, σχετικά με τα προβλήματα του Νοσοκομείου «Παπαγεωργίου». 6. Η με αριθμό 698/23-3-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με την τροπολογία για τη ρύθμιση ζητημάτων του Οργανισμού Διεξαγωγής Ιπποδρομιών Ελλάδος (ΟΔΙΕ). 7. Η με αριθμό 696/22-3-2016 επίκαιρη ερώτηση του Βουλευτή Λάρισας της Ένωσης Κεντρώων κ. Γεωργίου Κατσιαντώνη προς τον Υπουργό Οικονομίας, Ανάπτυξης και Τουρισμού, σχετικά με τη στασιμότητα στις προοπτικές ανάπτυξης του ιατρικού τουρισμού στην Ελλάδα. Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής) 1. Η με αριθμό 701/23-3-2016 επίκαιρη ερώτηση του Βουλευτή Ηρακλείου της Νέας Δημοκρατίας κ. Ελευθερίου Αυγενάκη προς τον Υπουργό Υποδομών, Μεταφορών και Δικτύων, σχετικά με την εύρυθμη λειτουργία του αεροδρομίου «Καζαντζάκης». 2. Η με αριθμό 702/28-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομίας, Ανάπτυξης και Τουρισμού, σχετικά με την κυβερνητική αδράνεια για την αξιοποίηση του «πακέτου Γιούνκερ». 3. Η με αριθμό 699/23-3-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Εσωτερικών και Διοικητικής Ανασυγκρότησης, σχετικά με τη μονιμοποίηση Πυροσβεστών Πενταετίας στα πλαίσια της ομογενοποίησης, την παροχή των δικαιούμενων επιδομάτων και τη χορήγηση αδειών μητρότητας. 4. Η με αριθμό 675/17-3-2016 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Υγείας, σχετικά με την υποστελέχωση του Γενικού Νοσοκομείου Ρόδου και τα προβλήματα λειτουργίας σε νευραλγικούς τομείς. 5. Η με αριθμό 677/18-3-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «καθυστέρηση του ενταφιασμού των Ελλήνων μαχητών του 1940 στην Αλβανία». 6. Η με αριθμό 673/17-3-2016 επίκαιρη ερώτηση του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Εσωτερικών και Διοικητικής Ανασυγκρότησης, σχετικά με την έλλειψη στρατηγικού σχεδιασμού για την αντιμετώπιση του προσφυγικού, τις καθυστερήσεις στην εκταμίευση των ευρωπαϊκών πόρων, και τη μη εφαρμογή του νόμου για τη χορήγηση ελληνικής ιθαγένειας. 7. Η με αριθμό 680/21-3-2016 επίκαιρη ερώτηση του Βουλευτή Β΄ Πειραιά των Ανεξαρτήτων Ελλήνων κ. Δημητρίου Καμμένου προς τον Υπουργό Εσωτερικών και Διοικητικής Ανασυγκρότησης, σχετικά με την αφαίρεση της ελληνικής ιθαγένειας από ομογενείς της πρώην ΕΣΣΔ. 8. Η με αριθμό 678/21-3-2016 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εσωτερικών και Διοικητικής Ανασυγκρότησης, σχετικά με τη δημοσίευση της ανάθεσης προμηθειών, υπηρεσιών και έργων για την αντιμετώπιση του προσφυγικού - μεταναστευτικού. 9. Η με αριθμό 681/21-3-2016 επίκαιρη ερώτηση του Βουλευτή Λάρισας των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την επανεξέταση του ύψους του προστίμου που επιβάλλεται από την Επιθεώρηση Εργασίας και το ΙΚΑ - ΕΤΑΜ για κάθε αδήλωτο εργαζόμενο. 10. Η με αριθμό 606/1-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με την ανάγκη άμεσης στελέχωσης της ακτινοδιαγνωστικής κλινικής του Νοσοκομείου Ξάνθης. 11. Η με αριθμό 567/22-2-2016 επίκαιρη ερώτηση του Βουλευτή Αχαΐας της Νέας Δημοκρατίας κ. Ανδρέα Κατσανιώτη προς τον Υπουργό Εσωτερικών και Διοικητικής Ανασυγκρότησης, σχετικά με την επιβολή δημοτικών τελών από το Δήμο της Πάτρας σε επαγγελματικές εγκαταστάσεις της περιοχής με απόφαση του Δημοτικού Συμβουλίου. 12. Η με αριθμό 466/1-2-2016 επίκαιρη ερώτηση του Βουλευτή Αττικής του Λαϊκού Συνδέσμου - Χρυσή Αυγή κ. Ηλία Κασιδιάρη προς τον Υπουργό Εσωτερικών και Διοικητικής Ανασυγκρότησης, σχετικά με τα «εκατομμύρια που μοιράζει η κυβέρνηση ΣΥΡΙΖΑ - ΑΝΕΛ στα χρεωκοπημένα κόμματα». 13. Η με αριθμό 615/3-3-2016 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εξωτερικών, σχετικά με την ενδεχόμενη ίδρυση γραφείων Τουρκικού Οργανισμού στην Ελλάδα. 14. Η με αριθμό 621/7-3-2016 επίκαιρη ερώτηση της Βουλευτού Ηλείας του Συνασπισμού Ριζοσπαστικής Αριστεράς κ. Ευσταθίας (Έφης) Γεωργοπούλου - Σαλτάρη προς τον Υπουργό Υγείας, σχετικά με το έργο της κατασκευής της νέας πτέρυγας του Νοσοκομείου της Αμαλιάδας. 15. Η με αριθμό 614/3-3-2016 επίκαιρη ερώτηση του Βουλευτή Β΄ Πειραιά του Λαϊκού Συνδέσμου - Χρυσή Αυγή κ. Ιωάννη Λαγού προς τον Υπουργό Εξωτερικών, σχετικά με την «καλλιέργεια κλίματος έντασης και τις μεθοδεύσεις του τουρκικού προξενείου στη Θράκη». 16. Η με αριθμό 583/26-2-2016 επίκαιρη ερώτηση του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εξωτερικών, σχετικά με την «εκχώρηση του ονόματος της Μακεδονίας μας στους σκοπιανούς». 17. Η με αριθμό 545/15-2-2016 επίκαιρη ερώτηση της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Υγείας, σχετικά με τα προβλήματα λειτουργίας στο ΕΚΑΒ. 18. Η με αριθμό 686/21-3-2016 Επίκαιρη Ερώτηση του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου. 19. Η με αριθμό 660/15-3-2016 επίκαιρη ερώτηση του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση της επιδότησης μισθολογικού κόστους, βάσει Ευρωπαϊκών Κανονισμών. 20. Η με αριθμό 661/15-3-2016 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση μέτρου επιδότησης μισθολογικού κόστους, βάσει Ευρωπαϊκών Κανονισμών. 21. Η με αριθμό 625/7-3-2016 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Υγείας, σχετικά με τις ελλείψεις στο Νοσοκομείο και γενικότερα στο δημόσιο τομέα υγείας στη Λέσβο. ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) 1. Η με αριθμό 2921/5-2-2016 ερώτηση της Βουλευτού Αττικής της Δημοκρατικής Συμπαράταξης ΠΑΣΟΚ - ΔΗΜΑΡ κ. Παρασκευής Χριστοφιλοπούλου προς τον Υπουργό Υγείας, σχετικά με την εγκατάσταση ασθενοφόρου του ΕΚΑΒ στο Κέντρο Υγείας Ραφήνας. 2. Η με αριθμό 1512/27-11-2015 ερώτηση του Βουλευτή Β΄ Αθηνών του Ποταμιού κ. Γεώργιου Αμυρά προς τον Υπουργό Περιβάλλοντος και Ενέργειας, σχετικά με τη διακοπή λειτουργίας των βιομηχανικών μονάδων που ρυπαίνουν τον Ασωπό, ύστερα από την απόφαση του Συμβουλίου της Επικρατείας. Κυρίες και κύριοι συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Α. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας». Οι εισηγητές είναι ο κ. Γεώργιος Ντζιμάνης και ο κ. Αθανάσιος Καββαδάς. Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτού του Μνημονίου Συνεργασίας. Β. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών». Οι εισηγητές είναι ο κ. Ιωάννης Δέδες και ο κ. Αθανάσιος Καββαδάς. Το νομοσχέδιο ψηφίστηκε στη Διαρκή Επιτροπή κατά πλειοψηφία. Εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτού του Μνημονίου Συνεργασίας. Συγκεκριμένα οι θέσεις των κομμάτων στην επιτροπή ήταν οι εξής: Ο ΣΥΡΙΖΑ ψήφισε υπέρ. Η Νέα Δημοκρατία ψήφισε υπέρ. Η Χρυσή Αυγή ψήφισε υπέρ. Η Δημοκρατική Συμπαράταξη ψήφισε υπέρ. Το Κομμουνιστικό Κόμμα Ελλάδας δήλωσε επιφύλαξη. Το Ποτάμι ψήφισε υπέρ. Οι Ανεξάρτητοι Έλληνες ψήφισαν υπέρ. Η Ένωση Κεντρώων ψήφισε υπέρ. Τώρα, όπως θα έχετε ενημερωθεί, έχουν κατατεθεί κάποιες τροπολογίες οι οποίες είναι εκπρόθεσμες. Κατατέθηκαν χθες και θα τις υποστηρίξει εδώ ο κύριος Υπουργός, ο οποίος είναι παρών. Επειδή, σύμφωνα με τη διαδικασία τον λόγο θα έπαιρνε μόνο η κ. Κανέλλη, προτείνω να λάβουν τον λόγο για τις τροπολογίες και οι εισηγητές και οι ειδικοί αγορητές.
Πρώτα να μιλήσουμε για τις συμβάσεις και μετά για τις τροπολογίες.
Ναι, απλώς προτείνω τη διαδικασία για να τη γνωρίζουμε. Να μιλήσουν, λοιπόν, επί των τροπολογιών για πέντε λεπτά και οι εισηγητές και οι ειδικοί αγορητές, ώστε να τεθεί το πρώτο θέμα που είναι αυτή η σύμβαση με την Κύπρο. Συμφωνείτε;
Δηλαδή, θα τις συζητήσουμε μαζί, κυρία Πρόεδρε; Δεν κατάλαβα τι είπατε. Θα συζητήσουμε πρώτα τις δύο συμβάσεις, που θα μιλήσει ο Υπουργός κι εγώ που διαφωνώ, και μετά θα μπούμε στις τροπολογίες και θα μιλήσουν όλοι;
Ναι.
Γιατί έτσι όπως το είπατε είναι σαν να εννοούσατε να μιλήσουν από την αρχή όλοι με αφορμή τις τροπολογίες.
Όχι, θα μιλήσετε εσείς πρώτη. Πριν σας δώσω, όμως, τον λόγο, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθητές και μαθήτριες και ένας συνοδός εκπαιδευτικός από το 12ο Δημοτικό Σχολείο Παλαιού Φαλήρου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ορίστε, κυρία Κανέλλη, έχετε τον λόγο.
Προφανώς θα μιλήσω και για τις δυο συμβάσεις για οικονομία του χρόνου. Τοποθετηθήκαμε και στην επιτροπή. Διατηρήσαμε κάποιες επιφυλάξεις μήπως και είχαμε κάποιες εξηγήσεις. Θα ξεκινήσω από τη συμφωνία με την Κορέα. Κοιτάξτε να δείτε, τα συμφέροντα της χώρας στην Άπω Ανατολή στο επίπεδο στρατιωτικής συνεργασίας και ανταλλαγής πληροφοριών με την Κορέα ευθέως, δηλαδή εάν αφορούσαν την Ελλάδα και την Κορέα, είναι περίπου ακατανόητα. Δεν μιλάμε ούτε για εμπορική συμφωνία ούτε για κάτι άλλο. Μιλάμε για μια συμφωνία η οποία έγινε επί Υπουργίας του κ. Αβραμόπουλου, έρχεται για επικύρωση εδώ κατά τη συνήθη πρακτική, τη διαφανέστατη κοινοβουλευτική, με καθυστέρηση πάρα πολλών ετών. Και καλό θα ήταν, κύριε Υπουργέ, αν μπορείτε - επειδή πιθανότατα να υπάρχουν κι άλλες του Υπουργείου σας - να μας ενημερώσετε ποιες ή πόσες άλλες συμφωνίες έχουν υπογραφεί με την ίδια χώρα κι αν υπάρχουν και εκκρεμείς που θα εμφανιστούν αργότερα. Δηλαδή, τι έχουμε υπογράψει μέχρι τώρα κι αν υπάρχει κάποια εκκρεμούσα. Επίσης, θα ήταν πολύ καλό, κυρία Πρόεδρε, να γνωρίζουμε πόσες συμφωνίες έχουν ήδη συναφθεί με διάφορες χώρες στο επίπεδο του Υπουργείου Εθνικής Άμυνας και εκκρεμεί η ψήφισή τους. Διότι πρέπει να κάνουμε απολογισμό ημερολογίων, που δεν μπορούμε να τον ελέγξουμε από την ώρα που δεν έχουν έρθει εδώ. Εσείς τις έχετε υπογράψει. Είναι, λοιπόν, μια συμφωνία στα πλαίσια στρατιωτικής συνεργασίας. Η συνεργασία περιοριζόταν μόνο στις προμήθειες, όπως υπαινίχθηκε κατά τη συζήτηση από τον Αναπληρωτή σας Υπουργό. Ας πούμε ότι θα μπορούσαμε και να την κατανοήσουμε. Είμαστε, όμως, πεπεισμένοι και από τη συζήτηση και από τη μελέτη της σύμβασης, ότι τα πάρε - δώσε δεν πρόκειται να σταματήσουν εκεί. Και διαφωνούμε, γιατί δεν βλέπουμε λόγους που να επιβάλουν στη χώρα για την υποστήριξη των συμφερόντων της, την ανάπτυξη στρατιωτικής συνεργασίας με την Κορέα, εκτός αν περιλαμβανόταν στη Λοζάνη. Ξέρω εγώ; Τι να σας πω, μέρες που είναι και δύσκολες; Ως γνωστόν, όμως, η Κορέα δεν περιλαμβάνεται στη Λοζάνη για να πω ότι μας καίει στην περιοχή. Αντιλαμβανόμαστε! Δεν κοροϊδευόμαστε! Στο πλαίσιο του ΝΑΤΟ και των συμφερόντων των Ηνωμένων Πολιτειών και της Ευρωπαϊκής Ένωσης, υπάρχει ένα πλέγμα που πρέπει να δημιουργηθεί. Σιγά μην σηκώσουμε κεφάλι. Σιγά μην πούμε ότι εμάς δεν μας αφορά αυτό το πλέγμα. Θα μπούμε στην πεπατημένη, «τηρούμε τις συμφωνίες μας», θα υπηρετούμε τα συμφέροντα τα αλλότρια, επειδή έχουμε υπογράψει αυτήν τη συμφωνία. Δεν μπορεί, δηλαδή, να είναι ανεκτό από το ΝΑΤΟ και τις Ηνωμένες Πολιτείες να αναπτύσσονται σχέσεις με την Κίνα. Είναι προφανές ότι ο μεγάλος ανταγωνιστής των Ηνωμένων Πολιτειών σε αυτήν τη φάση και στο στρατιωτικό επίπεδο, ενδεχομένως και στο διαστημικό - δεν ξέρω και σε ποιο άλλο - , είναι η Κίνα. Μετατοπίζονται τα αμερικανικά συμφέροντα και τα ανταγωνιστικά, ενδοϊμπεριαλιστικά και ενδοκαπιταλιστικά συμφέροντα της Ευρωπαϊκής Ένωσης μαζί με τις Ηνωμένες Πολιτείες προς την Ανατολή, από πίσω και ουρά η Ελλάς - αυτό μας λέτε με αυτήν τη συμφωνία - σε μια περιοχή και σε μια εποχή που οι ανταγωνισμοί - και στρατιωτικοί - οξύνονται σε αυτήν την περιοχή. Θα την καταψηφίσουμε. Πάμε τώρα στην Κύπρο. Για την Κύπρο είναι δύσκολο να σας πει κάτι κάποιος. Παράξενο είναι. Τι θα πεις; Θα πεις ότι είναι κακό να συνεργαστεί η Ελλάδα με την Κύπρο σε στρατιωτικό επίπεδο στο ζήτημα των περιβαλλοντικών επιπτώσεων, ατυχημάτων, φυσικών καταστροφών, αν έρθει τσουνάμι, αν έρθουν σεισμοί; Δεν θα μπορούσε κανένας να σας πει όχι. Άμα την κοιτάξουμε, όμως, και τη μελετήσουμε λίγο βαθύτερα, έχει ειδικά έργα. Ποια είναι τα ειδικά έργα; Σε τι είδους στρατιωτικές επιχειρήσεις αντιστοιχούν αυτά τα ειδικά έργα; Τι σχέση έχουν αυτά τα ειδικά έργα σε επίπεδο στρατιωτικών επιχειρήσεων και δομών με τις φυσικές καταστροφές και το τσουνάμι, τον δείκτη βροχής, τον δείκτη ανέμου; Τι σχέση έχουν; Μήπως πρόκειται για αποθήκες πυρηνικών χημικών ή άλλων ραδιενεργών υλικών; Μήπως! Λέμε τώρα! Μήπως για αποθήκες όπλων και πυρομαχικών; Ειδικά έργα. Μήπως πρόκειται για ισχυρές κατασκευές, όπως διάδρομοι απογείωσης - προσγείωσης βαρέων μεταφορικών αεροσκαφών; Γιατί κι αυτά θα μπορούσαν να κρυφτούν πίσω από τέτοια έργα. Ο όρος ειδικά έργα είναι αρκετά ευρύς και δεν μας δίνετε διευκρίνιση. Θα την ζητούσα και θα παρακαλούσα να την έχουμε. Κλείνοντας, με βάση τα ελληνικά δεδομένα, που οι Ένοπλες Δυνάμεις εξυπηρετούν το μεγαλύτερο μέρος τους, δεν πρόκειται να ξεχάσουμε ότι σε συντριπτικό ποσοστό εξυπηρετούν νατοϊκές και ευρωνατοϊκές ανάγκες. Δεν είμαστε σίγουροι αν η συγκεκριμένη συμφωνία δεν οδηγεί τελικά, κύριε Υπουργέ, κυρία Πρόεδρε, σε εισαγωγή αντίστοιχων απαιτήσεων από το παράθυρο και για την Κύπρο - εκεί είναι και η βασική μας ένσταση - , από την ώρα που δεν είμαστε και δεν υπάρχουν επαρκείς εξηγήσεις και αποσαφηνίσεις που να είναι και αξιόπιστες. Γιατί έχουμε δει και τι συμβαίνει. Έχουμε δει και το ΝΑΤΟ στην περιοχή. Θα αναγκαστούμε να ψηφίσουμε «παρών». Ευχαριστώ. Θα επανέλθω στις τροπολογίες.
Κύριε Υπουργέ, έχετε τον λόγο.
Κυρία Πρόεδρε, κυρίες και κύριοι συνάδελφοι, πράγματι υπάρχουν πολλές κυρώσεις συμφωνιών οι οποίες δεν έχουν έρθει στη Βουλή ακόμα. Όταν ανέλαβα το Υπουργείο Εθνικής Άμυνας δεν υπήρχε γραφείο νομοθετικής εργασίας, όπως προβλέπεται από τον νόμο. Συστήσαμε το γραφείο αυτό στο Υπουργείο Εθνικής Άμυνας και μάλιστα εμπλουτίστηκε με το διπλωματικό γραφείο, με τρεις Πρέσβεις οι οποίοι έχουν πάρει όλες τις συμβάσεις που έχουν υπογραφεί στο παρελθόν και δεν έχουν ψηφιστεί από τη Βουλή. Έχει γίνει επεξεργασία και έχουν σταλεί όλες στη Βουλή.
Πόσες είναι;
Δεν είμαι σε θέση να σας πω πόσες ακριβώς. Πάντως, έχουν έρθει όλες στη Βουλή, διότι δημιουργείται πρόβλημα - όπως αντιλαμβάνεστε - με την καθυστέρηση επικύρωσης τέτοιων συμβάσεων που έχει υπογράψει το ελληνικό δημόσιο και δεν έχουν επικυρωθεί από τη Βουλή. Το νούμερο δεν μπορώ να το θυμηθώ. Είναι, όμως, στη Γραμματεία της Επιτροπής Εξωτερικών Υποθέσεων και Άμυνας. Σκοπός μας είναι μέχρι τον Ιούνιο να μην υπάρχει καμμία σύμβαση υπογεγραμμένη η οποία να μην έχει κυρωθεί ή μη κυρωθεί, διότι δημιουργούνται πάρα πολλά προβλήματα. Θα ήθελα να σας θυμίσω ότι αν, για παράδειγμα, είχαμε κυρώσει τη σύμβαση με την Αλβανία, δεν θα αντιμετωπίζαμε τα προβλήματα που αντιμετωπίζουμε τώρα σε σχέση με την ΑΟΖ. Θα είχε τελειώσει το θέμα αυτό και θα είχε ξεκαθαρίσει. Σκοπός μας είναι, λοιπόν, σε συνεργασία με την Επιτροπή Εξωτερικών Υποθέσεων και Άμυνας, όλες οι υπογραφείσες συμφωνίες να έχουν κυρωθεί. Είναι στη γραμματεία της επιτροπής. Δεν είμαι σε θέση να σας δώσω αυτήν τη στιγμή τον ακριβή αριθμό. Τώρα, όσον αφορά τις δύο συμφωνίες θα ήθελα να πω τα εξής: Η Κορέα είναι μια χώρα, που πράγματι φαίνεται να είναι πολύ μακριά. Όμως, σας θυμίζω πως η Κορέα τουλάχιστον…
Όχι δα, κοκαλάκια Ελλήνων είναι.
Δεν νομίζω να είναι κανείς υπέρ της βορείου Κορέας και να έχουμε τέτοιο θέμα.
Δεν είναι μακριά για τα συμφέροντα. Πολύ κοντά είναι!
Η Κορέα είναι μια χώρα, η οποία έχει μια τεράστια ναυπηγική βιομηχανία. Αυτήν τη στιγμή, αυτό που επιδιώκει η Ελλάδα με την ανασυγκρότηση της ναυπηγικής αμυντικής βιομηχανίας, είναι να φέρουμε πίσω στα ελληνικά ναυπηγία παραγωγές που θα καλύπτουν τις ανάγκες του Πολεμικού Ναυτικού, αλλά θα μπορούν να καλύπτουν και εμπορικές ανάγκες για την αμυντική μας ναυπηγοκατασκευαστική βιομηχανία, ανάγκες άλλων χωρών. Το ελληνικό πολεμικό πλοίο, δηλαδή, θα πρέπει να γίνει στην Ελλάδα. Τέτοιου είδους, λοιπόν, συνεργασίες, συμφωνίες με χώρες όπως η Κορέα, με ανταλλαγή πληροφοριών, πιστεύουμε ότι είναι απαραίτητες για να μπορέσουμε να προχωρήσουμε σε τέτοιες συνέργειες, για να βάλουμε μπροστά και τη ζώνη του Περάματος αλλά και τα μεγάλα μας ναυπηγία όπως του Σκαραμαγκά που αυτήν τη στιγμή διαχειρίζεται το Πολεμικό Ναυτικό, και τα άλλα ναυπηγία όπως είναι η Σύρος, η Χαλκίδα και η Ελευσίνα. Όσον αφορά την Κύπρο, να σας πω πως δεν υποκρύπτεται καμμία συνεργασία σε πυρηνικά ή χημικά. Μακριά από εμάς. Δεν υπάρχουν τέτοιοι σχεδιασμοί. Για τα γενικά έργα, τα οποία λέτε, θα σας δώσω ένα παράδειγμα. Δεν ξέρω όταν υπεγράφη αυτή η σύμβαση, αν αναφερόταν σε αυτό. Πάντως, αυτήν τη στιγμή έχουμε ανάγκη να κάνουμε κάποια έργα στο αεροδρόμιο «ΑΝΔΡΕΑΣ ΠΑΠΑΝΔΡΕΟΥ». Έχουν χαλάσει τα STOP, τα συρματόσχοινα τα οποία βοηθούν στο να χρησιμοποιηθεί από στρατιωτικά αεροσκάφη το αεροδρόμιο αυτό και χρειάζεται να γίνουν κάποια έργα. Στο θέμα του περιβάλλοντος σας θυμίζω ότι είχαμε ένα τεράστιο ατύχημα στην Κύπρο, ένα ατύχημα το οποίο κόστισε και ανθρώπινες ζωές. Ιδίως όσον αφορά τη φύλαξη των πυρομαχικών, η Ελλάδα μπορεί να δώσει τεχνογνωσία στην Εθνική Φρουρά. Αυτή η σύμβαση καλύπτει τη στρατιωτική συνεργασία σε τέτοιου είδους ανταλλαγή πληροφοριών, αλλά και εργασιών. Δεν υποκρύπτεται πάντως, σας διαβεβαιώνω, τίποτα από όλα αυτά τα οποία φοβάστε ότι υποκρύπτονται. Ευχαριστώ, κυρία Πρόεδρε.
Ευχαριστούμε. Προχωρούμε στη συζήτηση των τροπολογιών. Από τον ΣΥΡΙΖΑ, θέλει κάποιος να τοποθετηθεί;.
Εγώ θα ήθελα τον λόγο.
Με τη σειρά των κομμάτων, παρακαλώ. Από τη Νέα Δημοκρατία τον λόγο θα λάβει στη συνέχεια ο κ. Δένδιας. Από τη Χρυσή Αυγή τον λόγο έχει ο κ. Κούζηλος για πέντε λεπτά.
Ευχαριστώ πολύ, κυρία Πρόεδρε. Κύριε Υπουργέ, χθες το απόγευμα στις 19: 15 ήρθαν δύο τροπολογίες εκπρόθεσμες. Να μιλήσω πρώτα για τα αντισταθμιστικά οφέλη. Κοιτάξτε πόσο είναι. Όσο καλή διάθεση κι αν έχει κάποιος, όσο και να θέλει κάποιος να βοηθήσει το Υπουργείο, να υπάρχει λόγος να είναι επείγον, μπορούσατε να το είχατε προβλέψει και να έρθει στην επιτροπή. Τη φέρατε χθες στις 19: 15. Η δεύτερη, για τα καύσιμα, μπορούσε και πάλι πολύ εύκολα να έχει έρθει από την επιτροπή. Ήλθαν, λοιπόν, χθες το απόγευμα δύο πολύ σοβαρά θέματα, δύο τροπολογίες οι οποίες μπορεί να κινούνται προς τη θετική κατεύθυνση, αλλά τι να κάνουμε κι εμείς; Πως θα προλάβουμε; Κατηγορούσατε τη Νέα Δημοκρατία και το ΠΑΣΟΚ και κάνετε τα ίδια και ακόμα χειρότερα. Ευχαριστώ πολύ.
Ο κ. Λοβέρδος έχει τον λόγο.
Κυρία Πρόεδρε, βρισκόμαστε στην ίδια Αίθουσα λίγες ώρες μετά το χθεσινοβραδινό φιάσκο. Εγώ δεν έχω την εμπειρία που έχουν άλλοι. Έχω, όμως, κι εγώ εδώ κάποια χρόνια εμπειρίας. Κυρία Πρόεδρε, δεν θυμάμαι ποτέ συζήτηση χαμηλότερου επιπέδου από την χθεσινή. Έλεγες μέσα σου: «Γιατί το κάνουμε αυτό; Πώς μας βλέπουν απ' έξω οι πολίτες, σε αυτήν την κατάντια;» Συζητούσαμε, ειδικά από μια ώρα και μετά, κυρία Πρόεδρε, σαν τους ηλικιωμένους στο muppet show που βρίζει ο ένας τον άλλον. Θεωρώ πως ήταν ό,τι χειρότερο έχει ζήσει τα τελευταία χρόνια αυτή η Αίθουσα και έχει ακούσει. Λόγος φιλοκατήγορος, χωρίς βάση, τρίχες κατσαρές. Ντροπή! Τώρα, όσον αφορά στις τροπολογίες: Κύριε Υπουργέ, κάναμε μια συζήτηση στην Επιτροπή για τις κυρώσεις των συμβάσεων σε πολύ καλό κλίμα και ήμασταν θετικοί. Ερχόμαστε σήμερα εδώ, αντιγράφοντας πρόσφατο κακό εαυτό μας, σε κυρώσεις συμβάσεων να φέρουμε τροπολογία. Αυτό γινόταν σπανιότατα στο παρελθόν, για κάτι εξαιρετικά επείγον, που το καταλάβαινε όλη η Αίθουσα. Εδώ και δύο - τρεις μήνες κάθε κύρωση σύμβασης έχει νέα προσθήκη τροπολογιών και αυτήν την, με καλοσύνη του Προεδρείου, ερμηνεία του Κανονισμού για να την κάνουμε αυτήν την κουβέντα. Διότι οι κυρώσεις των συμβάσεων γίνονται με εξαιρετικά γρήγορες διαδικασίες - και σωστά - σύμφωνα με τον Κανονισμό της Βουλής. Αυτό που κάνουμε τώρα είναι πρωτότυπο, μη ρυθμισμένο στον Κανονισμό. Και το κάνουμε, διότι δεν είναι δυνατόν να μην παίρνουμε τον λόγο επί κυρώσεων συμβάσεων, επειδή στην επιτροπή έχουμε εκφράσει θετική γνώμη, ενώ ταυτόχρονα στην Ολομέλεια έχουμε τροπολογίες, ειδικά σαν και μία από αυτές τις σημερινές, που είναι ολόκληρο σχέδιο νόμου. Γιατί δεν επωφελείστε του καλού κλίματος που υπάρχει στη Διαρκή Επιτροπή Εξωτερικών και Άμυνας, να φέρνετε τα σχέδια νόμου εκεί και να τα συνοδεύετε με τροπολογίες; Γιατί δεν μας δίνετε το περιθώριο, συζητώντας εκεί με το δικό σας Υπουργείο, να δούμε τι ακριβώς θέλουν να ρυθμίσουν οι τροπολογίες σας και να πάρετε και τη δική μας γνώμη, που δεν αποκλείεται να είναι και θετική; Σας έχουμε πει στην Επιτροπή Εξωτερικών και Άμυνας ότι χρειάζεται αναμόρφωση το νομοθετικό πλαίσιο και σε πολλά πράγματα που θα επιταχύνουν οι διαδικασίες, θα είμαστε θετικοί. Γιατί δεν το αξιοποιείτε αυτό; Δεν το αξιοποιείτε. Πάμε τώρα στις συγκεκριμένες τροπολογίες. Για την πρώτη, που αφορά την προμήθεια καυσίμων, οφείλετε μια εξήγηση στο Σώμα. Δεν αντιλέγω ότι οι διαδικασίες είναι χρονοβόρες. Συμβαίνει σε όλες τις προμήθειες του δημοσίου αυτό. Όμως, από το 1995, δηλαδή είκοσι ένα χρόνια, με βάση αυτές τις διαδικασίες, οι Ένοπλες Δυνάμεις κάνουν τις προμήθειές τους στα καύσιμα - όπως γράφετε - ύψους 180 εκατομμυρίων ευρώ ετησίως - μεγάλες προμήθειες δηλαδή - και εξυπηρετούν και όλο το κράτος τελικά, διότι δεν χρησιμοποιούν μόνο οι Ένοπλες Δυνάμεις τα καύσιμα αυτά, βοηθούν και την Αστυνομία και όπου αλλού μπορούν. Είκοσι ένα χρόνια αυτή η νομοθεσία με τις τροποποιήσεις επιβίωσε. Φέρνετε τώρα εδώ μια διαδικασία επιτάχυνσης, που δεν είναι νέα διαδικασία επιτάχυνσης, αλλά μια αδιαφανής διαδικασία. Δεν φοβάστε ότι κάποιοι μπορεί να κερδίσουν από αυτό και να κατηγορείστε αδίκως; Νομίζω ότι η νομοτεχνική διατύπωση της τροπολογίας δεν επιτρέπει να τη ψηφίσουμε. Κάποιος με το δικό σας φιλοκατήγορο πνεύμα θα μπορούσε και να την καταγγείλει, γιατί πριν από λίγο ο Αναπληρωτής σας μας έφερε προμήθειες για τα hot spots και γενικά για το προσφυγικό - μεταναστευτικό με απευθείας ανάθεση. Για τα ΕΑΣ εδώ στη Βουλή έχουμε μια ανοιχτή συζήτηση εδώ και εβδομάδες. Θα μπορούσε κάποιος και να σκεφτεί: «Αυτό το Υπουργείο πώς την έχει δει, όλα από την ανάποδη;» Εγώ δεν το κάνω, δεν μου αρέσει αυτό. Αλλά σας λέω ότι η διατύπωση της τροπολογίας σας αυτής είναι προβληματική και αρκετοί εντός και εκτός Αιθούσης θα σκεφτούν αν θα πρέπει να την καταγγείλουν ή όχι. Πάμε τώρα στην άλλη τροπολογία για τα αντισταθμιστικά. Κατ' αρχάς, η έκθεση του Γενικού Λογιστηρίου σε ό,τι αφορά την κατάπτωση ποινικών ρητών σας επισημαίνει ότι μπορεί να χάσουμε λεφτά, δηλαδή το ελληνικό δημόσιο, και σε αυτό πρέπει να τοποθετηθείτε. Καταπίπτουν ποινικές ρήτρες με το προϊσχύσαν καθεστώς και παύει να καταπίπτουν τώρα; Δηλαδή, σε αυτούς που καθυστέρησαν να εκπληρώσουν τα αντισταθμιστικά τούς δίνετε ένα συγχωροχάρτι; Ξέρετε πάρα πολύ καλά, καλύτερα από εμένα - εγώ δεν έχω θητεύσει στο Υπουργείο σας - και όλο το ελληνικό πολιτικό σύστημα γνωρίζει τις προβληματικές καταστάσεις που έχουν δημιουργηθεί με τα αντισταθμιστικά. Εάν έχετε πλημμελή συμπεριφορά εκ μέρους των αντισυμβαλλομένων και των υποχρεωμένων να είναι εντάξει στις προθεσμίες τους σε σχέση με τα αντισταθμιστικά, το πλεονέκτημα αυτό δεν πρέπει να το χάσει το Υπουργείο, γιατί χάνει λεφτά. Αυτές είναι οι ρήτρες. Δεύτερον, το 2014 έγινε μια απόπειρα, για το ίδιο πρόβλημα, προσαρμογής της νομοθεσίας. Στην εισηγητική έκθεση λέτε ότι παρ' όλη αυτήν την απόπειρα που έγινε το 2014 και πάλι υπάρχουν προβλήματα και τα απαριθμείτε και είναι πολλά. Αναρωτιέμαι: Έχετε μια επιλογή επιτάχυνσης της διαδικασίας ή κάνετε μια επιλογή αλλαγής του συνόλου της νομοθεσίας και μας τη φέρνετε 7: 15΄ το βράδυ της προτεραίας και δεν μπορούμε να καταλάβουμε τι λέτε; Έχουμε αδυναμία να μπούμε στην ουσία των διατάξεων. Κάνετε μια αλλαγή της νομοθεσίας εδώ. Εγώ πραγματικά, κύριε Υπουργέ, δεν μπορώ να τοποθετηθώ. Εισηγούμαι και στο Σώμα - δεν συμβουλεύω κανέναν, ούτε παραινώ, αλλά θεωρώ ότι αυτή είναι η πιο λογική στάση - να μην την ψηφίσουμε αυτήν την τροπολογία. Δεν ξέρουμε τι ψηφίζουμε, για ένα θέμα που είναι σοβαρό και αποτελεί πληγή δεκαετιών για την ελληνική πολιτεία. Θα έπρεπε να εκμεταλλευτείτε αυτήν τη διαδικασία για να γίνει κουβέντα, διεισδυτικότατη συζήτηση στην Διαρκή Επιτροπή και στην Ολομέλεια. Κάνετε λάθος, κύριε Υπουργέ. Σας ευχαριστώ.
Τον λόγο έχει ο κ. Δένδιας για πέντε λεπτά.
Κυρία Πρόεδρε, δεν θα εκμεταλλευτώ ούτε το πεντάλεπτο το οποίο έχετε την καλοσύνη και ο Κανονισμός να μου δώσει. Θα είμαι σαφής. Είναι πάντοτε ενοχλητικό για την Αξιωματική Αντιπολίτευση και την Αντιπολίτευση, κύριε Υπουργέ, να έρχονται εκπρόθεσμες τροπολογίες την τελευταία στιγμή. Το ξέρετε και εσείς και είμαι σίγουρος ότι δεν σας περιποιεί χαρά το συγκεκριμένο. Πέραν, όμως, από το τυπικό επιχείρημα, ερχόμαστε σε εξαιρετικά δύσκολη θέση. Και ερχόμαστε σε εξαιρετικά δύσκολη θέση, γιατί τα θέματα αυτά αφορούν τις Ένοπλες Δυνάμεις της χώρας, τις οποίες θέλουμε πάντοτε να ενισχύουμε και πάντοτε να διατηρούμε - κατά το δυνατόν - τα ζητήματα που τις αφορούν εκτός της κομματικής και πολιτικής αντιπαράθεσης. Γι' αυτό θα θέλαμε να μπορούμε να ψηφίσουμε οποιαδήποτε διάταξη έρχεται και αφορά τις Ένοπλες Δυνάμεις. Όμως, αυτές τις δύο τροπολογίες δεν μπορούμε να τις ψηφίσουμε και να θέλουμε. Κατ' αρχήν, ως προς την πρώτη τροπολογία που αφορά τα καύσιμα, η ίδια η αιτιολογική της έκθεση δείχνει την έλλειψη σοβαρότητας της Κυβέρνησης και λυπάμαι που το λέω. Το Υπουργείο, για να καλύψει προφανώς και τον εαυτό του και τις Ένοπλες Δυνάμεις, ρητά στην αιτιολογική έκθεση ομιλεί για καθυστέρηση, για διαδικασία που δεν ολοκληρώθηκε έγκαιρα πριν τη λήξη της συμφωνίας - πλαίσιο για λόγους διαδικαστικούς που δεν άπτονται του Υπουργείου. Άρα, προφανώς άπτονται της υπόλοιπης Κυβέρνησης. Και αναρωτιέμαι: Είναι σοβαρά αυτά τα πράγματα; Εντάξει, ας υποθέσουμε ότι για όλα τα άλλα θα μπορούσε να υπάρχει μια χαλαρότης. Για τις Ένοπλες Δυνάμεις και εκεί χαλαρότης; Γνωρίζω τις Ένοπλες Δυνάμεις, έστω κι αν υπηρέτησα ως Υπουργός ελάχιστες εβδομάδες. Γνωρίζω πάρα πολύ καλά ότι οι Έλληνες αξιωματικοί είναι επιμελείς στην εκτέλεση των καθηκόντων τους. Κι άρα είμαι βέβαιος ότι οι επιτελείς του Υπουργείου Εθνικής Άμυνας έγκαιρα έκαναν τη δουλειά τους. Αυτός που δεν έκανε τη δουλειά του είναι η υπόλοιπη Κυβέρνηση και αυτό είναι προφανές και ομολογείται στην έκθεση. Τώρα έρχεται η Εθνική Αντιπροσωπεία να κάνει τι; Να άρει το συνολικό πλαίσιο κανονιστικής διαδικασίας διαγωνισμών του δημοσίου και να συνομολογήσει ότι όταν άλλοι «απεργούν», στην πραγματικότητα πρέπει οι διατάξεις που έχουν τεθεί υπέρ της διαφάνειας, υπέρ του δημοσίου συμφέροντος, υπέρ της εντιμότητας, υπέρ της δικαιοσύνης να κάμπτονται ασυζητητί; Χθες συζητάγαμε επτά ώρες εδώ. Και ως συμπέρασμα πολιτικό έρχεται από την Κυβέρνηση - αναφέρομαι συνολικά στην Κυβέρνηση - αυτή η τροπολογία; Μάλιστα, δεν παρατηρώ να έχει ληφθεί η συμβουλή από το ΣΑΓΕ, το συμβουλευτικό όργανο του Υπουργού. Προφανώς οι επιτελείς, κύριε Υπουργέ, δεν έχουν γνωμοδοτήσει επί του συγκεκριμένου ή αν έχουν γνωμοδοτήσει, δεν φαίνεται από τις δυο τροπολογίες. Ως προς το δεύτερο, νομίζω ότι ο κ. Λοβέρδος σωστά τοποθετήθηκε. Το δεύτερο αφορά την πιο αμαρτωλή ιστορία της μεταπολιτευτικής περιόδου: τα αντισταθμιστικά. Είχε υπάρξει η διάταξη του κ. Αβραμόπουλου με μια καταληκτική ημερομηνία το 2016. Έχετε εδώ ένα ολόκληρο νομοθέτημα στην πραγματικότητα. Τι εμποδίζει, κύριε Υπουργέ, αυτό να έρθει κανονικά στην Επιτροπή να το συζητήσουμε; Ενημερώστε. Έχουμε καλή διάθεση. Να βοηθήσουμε θέλουμε. Σας το λέω ξεκάθαρα. Θέλουμε να βοηθήσουμε. Αλλά μη μας φέρνετε προ καταστάσεων τις οποίες δεν μπορούμε να αντιμετωπίσουμε. Αισθανόμεθα, όταν φέρνετε την τελευταία στιγμή τροπολογίες για τις Ένοπλες Δυνάμεις, ότι βρισκόμαστε υπό το κράτος εκβιασμού και δεν το θέλουμε αυτό το πράγμα. Η πλειοψηφία έχει κι αυτή την ευθύνη της. Και ο καθένας από εμάς έχει ατομική ευθύνη, δεν έχει μόνο πολιτική ευθύνη. Από αυτά δεν πέφτει η Κυβέρνηση. Τοποθετούμεθα απέναντι σε μια πρακτική και στο συμφέρον του ελληνικού δημοσίου και αν θέλετε και στο συμφέρον των Ενόπλων Δυνάμεων. Παρακαλώ, λοιπόν και εσάς, όπως απευθύνομαι στον Υπουργό, να μην επιμείνετε σ' αυτό. Δεν μας τιμούν αυτά τα πράγματα με κανένα τρόπο. Εν πάση περιπτώσει, όμως, σας λέω ευθέως ότι εμείς δεν έχουμε καμμία δυνατότητα να ψηφίσουμε καμία απ' αυτές τις δυο τροπολογίες. Σας ευχαριστώ πολύ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δυο Εύζωνες της Προεδρικής Φρουράς. Σας καλωσορίζουμε, γιατί δεν είναι σύνηθες να επισκέπτεστε τη Βουλή. [[Χειροκροτήματα απ' όλες τις πτέρυγες]] Τον λόγο έχει η κ. Κανέλλη από το Κομμουνιστικό Κόμμα Ελλάδας.
Ευχαριστώ, κυρία Πρόεδρε. Κύριε Υπουργέ, ξενυχτήσατε χθες. Θέλω να με κοιτάξετε στα μάτια. Θέλω να με κοιτάξετε στα μάτια και να μου μιλήσετε ειλικρινά. Στ' αλήθεια θέλετε να φέρετε να ναυπηγήσετε εδώ αυτά που ναυπηγούνται στην Κορέα; Εγώ τότε ή είμαι από άλλη χώρα ή ήμουν σε άλλο Κοινοβούλιο χθες το βράδυ. Χθες το βράδυ εδώ ανάμεσα στα σκάνδαλα που κουβεντιάζατε πετάχτηκαν και κουβέντες περί της υπαρκτής δέσμευσης από την Ευρωπαϊκή Ένωση του τι δεν μπορούμε να κατασκευάσουμε στον Σκαραμαγκά. Επομένως, τι έρχεστε και μου λέτε τώρα ότι θα τα φέρετε από την Κορέα; Να μου πείτε ότι θα φέρετε από την Κορέα - λυπάμαι που το λέω - στολές παραλλαγής και μπερέδες και φτηνές μπότες που έχουμε πάψει να τα φτιάχνουμε εδώ, άντε να σας πω «πάρτε τες, γιατί τις βρήκατε φτηνότερες». Αλλά να μου λέτε ότι αυτή η συμφωνία οδηγεί σε ενεργοποίηση ναυπήγησης πολεμικών σκαφών στον Σκαραμαγκά; Εκεί όπου εμποδίστηκε οποιαδήποτε δραστηριότητα; Δεν θέλω να εκπέσω στο να σας λέω τα ονόματα των εταιρειών οι οποίες συζητήθηκαν χθες σε ένα άλλο επίπεδο. Αυτό δεν ενέχει τη θέση δευτερολογίας, αλλά να μην ακούγονται εδώ ως καλές προθέσεις πράγματα τα οποία δεν καλύπτουν νομοθετικές αδυναμίες. Μία απ' αυτές καθίσταται πλέον ύποπτη. Εδώ έχουμε έκθεση του Γενικού Λογιστηρίου του Κράτους λέει ότι είναι επικίνδυνο να χαθούν χρήματα, δικαιώματα και διεκδικήσεις του δημοσίου. Αμ που έρχονται εκπρόθεσμα, αμ που έρχονται τελευταία στιγμή, στα αντισταθμιστικά οφέλη κρύβονται πράγματα τα οποία είναι τερατώδη. Με έχετε ακούσει, δεν ήσασταν σε άλλο Κοινοβούλιο. Το ΚΚΕ το έχετε ακούσει τον Σεπτέμβριο του 2014 τι λέγαμε εδώ για τα αντισταθμιστικά οφέλη και για την κουβέντα που γινόταν περί καρκίνου, ήταν της μόδας. Ξέρετε, από τότε μέχρι σήμερα, δύο χρόνια τώρα ακούμε για καρκινογενέσεις, παθογένειες και διάφορα τέτοια άλλα ιατρικά ή ψυχιατρικά, όταν θέλουμε να καλύψουμε πολιτικές σκοπιμότητες πίσω από την νομοθεσία. Τα αντισταθμιστικά οφέλη είναι η ουσία τούτων των σκανδάλων. Είναι η ουσία πάσης φύσεως και μορφής των σκανδαλωδών υποθέσεων, προθέσεων κρυμμένων πραγμάτων. Μην πάω στα καύσιμα τώρα, όπου σημαία της Κυβέρνησης είναι η πάταξη της λαθρεμπορίας καυσίμων. Πάμε τώρα στην ταχύτητα, διότι δεν είναι σε θέση να καλυφθούν οι ανάγκες από ανεπάρκειες οι οποίες είναι απολύτως ακατανόητες; Και έρχεστε και φέρνετε την παραμονή ένα ολόκληρο νομοσχέδιο; Κοίταζα, βγήκα μέσα στη νύχτα να βρω τα Πρακτικά μου από την προηγούμενη. Αυτό που έχετε φέρει για τα αντισταθμιστικά οφέλη, κυρία Πρόεδρε, είναι ένα ολάκερο νομοσχέδιο, το οποίο άξιζε - πιστέψτε με, αν νομίζετε ότι δεν διαβάζουμε, διαβάζουμε και μέσα στη νύχτα - μια συζήτηση η οποία είναι της τάξης των πολλών ωρών. Η κατάργηση ποινικών ρητρών με το προηγούμενο επίθετο «αυτοδίκαια» γεννάει πολιτικά, οικονομικά και ενδεχομένως άλλα ζητήματα. Τι πάει να πει αυτοδίκαια κατάργηση; Ποιος είναι το «αυτός» και ποιο είναι το «δίκαια» σε τελευταία ανάλυση; Αυτοδίκαια κατάργηση ποινικών ρητρών για πράγματα που δεν διεκδίκησε και δεν πέτυχε το δημόσιο ή που δεν ήλεγξε τον εκτελεστή του χ΄ έργου ή της χ΄ παροχής αντισταθμιστικού οφέλους. Ή δεν έχετε υπάρξει και δεν έχουμε υπάρξει όλοι μας μάρτυρες επί μια εικοσαετία; Μην ανησυχείτε, ακόμα και αν αποφασίσετε να καταργήσετε τα αντισταθμιστικά οφέλη, δείτε τη μελέτη. Από πού προμηθεύεται η χώρα; Προμηθεύεται από τρεις χώρες της Ευρωπαϊκής Ένωσης και μία εκτός. Τρεις χώρες είναι όλες και όλες από εκεί που παίρνουμε. Δεν παίρνουμε πια και απ' όλες. Αυτές έχουν τα συμφέροντα. Και να τα καταργήσετε αύριο το πρωί, όντας μέσα σε αυτές τις λυκοσυμμαχίες, ένοπλες ή μη, θα σας βρουν άλλον τρόπο. Σας το έλεγα τον Σεπτέμβρη και το επαναλαμβάνω τώρα. Άλλα αντισταθμιστικά οφέλη, θα είναι για τα ροδάκινα, θα είναι για τα βερίκοκα, θα είναι για τις ελιές, άλλα πράγματα θα βρεθούνε. Θα κάνετε για τη δασμολόγηση προϊόντων, τον προορισμό εξαγωγών. Ξέρετε τι θα βρουν για να πετύχουν τα καλύτερα και μεγαλύτερά τους κέρδη; Εκτός αν συμφωνήσουμε τώρα ότι στο ζήτημα των πολεμικών βιομηχανιών υπάρχουν και ευεργέτες, υπάρχουν «καλοί άνθρωποι» σε όλο τον κόσμο που φτιάχνουν όπλα για το καλό, φτιάχνουν όπλα ειδικής επιλογής τα οποία κυνηγάνε μόνο τσι κακοί! Δεν στέκουν αυτά τα πράγματα εδώ μέσα. Δεν στέκουν. Η έκθεση του Γενικού Λογιστηρίου του Κράτους σας δίνει να καταλάβετε σε ποιες παγίδες θα πέσετε με αυτήν την τροπολογία. Κάνουμε δημοκρατικά, κατά ανοχή του Προεδρείου, σήμερα μια συζήτηση που τυπικά είναι εκτός Κανονισμού, γιατί είναι εκτός Κανονισμού η συζήτηση που κάνουμε σήμερα εδώ αυτήν τη στιγμή, είναι εκτός Κανονισμού η συζήτηση η αναλυτική επί τροπολογιών. Για καλοσκεφτείτε το. Δηλαδή, με αυτήν τη διαδικασία αναγκαζόμαστε τάχα μου δήθεν - όχι τάχα μου δήθεν, δεν αμφισβητώ την πρόθεση του Προεδρείου, ούτε την πρόθεση των συναδέλφων Βουλευτών που θέλησαν να μιλήσουν - να μπούμε σε παράνομη λειτουργεία και χρήση του Κανονισμού, για να μην χρησιμοποιώ και βαρείς όρους, σε καταχρηστική λειτουργία του Κανονισμού, για να περάσουμε καταχρηστικά μια τροπολογία επί ενός ζητήματος το οποίο χρήζει μελέτης, πρόνοιας, συζήτησης, πολιτικής τοποθέτησης και μπορούσε να έχει γίνει όλες αυτές τις ημέρες. Σε τελευταία ανάλυση, θα σας έλεγα ότι δεν θα μας πείραζε να βάλουμε και μια εμβόλιμη συνεδρίαση στην επιτροπή. Ξέρετε πώς αισθάνεται κάποιος ειδικά όταν αφορά στις Ένοπλες Δυνάμεις; Δείτε το δηλαδή σε τελευταία ανάλυση. Έχετε άλλου τύπου διαβαθμίσεις στα Υπουργεία. Όλα τα Υπουργεία όλων των Ενόπλων Δυνάμεων έχουν απόρρητο, διαβάθμιση, χίλια δύο. Έρχεται τώρα και γράφει «εκπρόθεσμος» με παράτυπη διαδικασία για πράγματα που αφορούν - μεταξύ μας τώρα, για να κοιταζόμαστε ευθέως - λεφτά. Τα αντισταθμιστικά οφέλη είναι λεφτά, είναι μέθοδοι. Τα καύσιμα είναι λεφτά. Και είναι λεφτά, πράγμα που σημαίνει και κέρδη. Και είναι παραποίηση διαδικασιών για την καταλληλότερη και ευκολότερη ικανοποίηση αυτών που πάνε να βγάλουν κέρδος από τα αντισταθμιστικά οφέλη ή να πουλήσουν καύσιμα σε βάρος των δικών μας συμφερόντων. Τι διευκολύνουμε δηλαδή; Την παραγωγή κερδών; Το θέλετε; Αποκλείεται να το θέλετε. Παρά μόνο αν το παρουσιάσετε - γιατί το θέλετε στην πραγματικότητα - ως συμβατική υποχρέωση, πίεση χρόνου και κακή τη μοίρα της στην Ελλάδα και στην ελληνική πραγματικότητα. Δεν μπορούμε να τις ψηφίσουμε. Δεν μπορούμε! Δέχομαι εν μέρει την εξήγησή σας για τα έργα στην Κύπρο, γι' αυτό και διατηρώ το παρών, αλλά ό,τι είναι στο αεροδρόμιο, είναι στο αεροδρόμιο. Και όταν ακούμε για αεροδρόμια, κάποιος πρέπει να διευκρινίζει, ποια έργα, πού έργα, πώς έργα και γιατί. Και θα σας παρακαλούσα πάρα πολύ να ξέρετε και να μάθετε ότι δεν έχουμε αριθμό από τη γενική γραμματεία. Και είναι άρτια και λειτουργεί μέχρι στιγμής άψογα και με ομόφωνο πνεύμα η Επιτροπή Εξωτερικών και Άμυνας. Δεν έχουμε κάποιον. Κάθε φορά που ρωτάμε, μας λένε «είναι πολλές, είναι πολλές και θα έρθουν». Από αυτές θα μπορούσατε να μου διευκρινίσετε πόσες αφορούν στην Κορέα. Θα καταψηφίσουμε και τις δύο τροπολογίες μετά πάθους.
Κύριε Αμυρά, έχετε τον λόγο.
Ευχαριστώ, κυρία Πρόεδρε. Κυρίες και κύριοι συνάδελφοι, ο σημερινός απόηχος της χθεσινοβραδινής συζήτησης εδώ των πολιτικών Αρχηγών, όσον αφορά τους πολίτες, ήταν ο εξής: Τι νόημα είχε η χθεσινή συζήτηση που προκάλεσε ο κ. Τσίπρας; Βρήκαμε ένα μίνιμουμ συνεννόησης; Το πεδίο ήταν καυτό. Οι παρεμβάσεις στη δικαιοσύνη, ο τρόπος που θα χτυπήσουμε τη διαπλοκή, πώς τις γκρίζες ζώνες θα τις κάνουμε πεντακάθαρες και θα ρίξουμε το φως των προβολέων. Και να που αφ' ενός κυρίως τα δύο μεγάλα κόμματα εκμεταλλεύτηκαν αυτήν τη συζήτηση για να οξύνουν την κατάσταση, βλέποντας μόνο στα κομματικά τους ακροατήρια, ενώ η χώρα θέλει ένα μίνιμουμ συναίνεσης και συνεννόησης. Κι ενώ εσείς, κύριε Υπουργέ, αγαπητέ κύριε Καμμένε, χθες ξελαρυγγιαστήκατε να μιλάτε για την ανάγκη χτυπήματος της διαπλοκής, σήμερα είστε ανακόλουθος με αυτά που λέγατε χθες το βράδυ, λίγες ώρες μόνο μετά. Γιατί; Θα σας πω, κύριε Καμμένε, γιατί. Μην αντιδράτε. Διότι παρακάμπτετε μια διαδικασία δοκιμασμένη, χρονοβόρα μεν αλλά δοκιμασμένη, μια διαδικασία δηλαδή - και αναφέρομαι στην πρώτη τροπολογία για τα καύσιμα του ν. 2286- βάσει της οποίας με το άρθρο 3 αυτού του νόμου υπήρχε μία επιτροπή όπου συμμετείχαν και δικαστικοί και εκπρόσωποι των κομμάτων, ούτως ώστε η προμήθεια καυσίμων ύψους 180 εκατομμυρίων ευρώ τον χρόνο από τις Ένοπλες Δυνάμεις να είμαστε σίγουροι ότι θα γίνει μέσω των πιο σωστών κριτηρίων. Τώρα εδώ τι κάνετε; Φέρνετε μια fast track διαδικασία. Είναι fast track η διαδικασία σας. Και δεν μας εξηγείτε επαρκώς για ποιον λόγο φεύγετε από τη ναι μεν χρονοβόρα, αλλά τουλάχιστον σε ένα μίνιμουμ βαθμό διαφανή διαδικασία, ώστε να μην μπαίνουν οι διαπλεκόμενοι, οι πολέμαρχοι, οι έμποροι όπλων στο Υπουργείο και να καθορίζουν το παιχνίδι από τα καύσιμα μέχρι την τελευταία σφαίρα. Και σας ερωτώ λοιπόν εγώ για ποιον λόγο. Και ποιοι είναι αυτοί οι λόγοι που λέτε εσείς ότι η διαδικασία ήταν χρονοβόρος και δεδομένου ότι εσείς ως Υπουργείο μεριμνήσατε εγκαίρως, κάποιοι άλλοι δεν μερίμνησαν εγκαίρως κι έτσι βρισκόμαστε εκτός των χρονικών προθεσμιών; Σας ερωτώ λοιπόν, πονάει δόντι, κόβει κεφάλι; Ποιοι άργησαν; Ποιοι δεν ακολούθησαν τις διαδικασίες του νόμου, ούτως ώστε τώρα μας φέρνετε προ τετελεσμένου με μία εκπρόθεσμη τροπολογία, λέγοντάς μας ότι τώρα πια τα καύσιμα που θα προμηθεύονται οι Ένοπλες Δυνάμεις, ύψους περίπου 180 εκατομμυρίων ευρώ τον χρόνο, θα πηγαίνουν με μία διαδικασία διαφορετική και κατά την άποψή μας μία γκρίζα διαδικασία; Εμείς δεν υπάρχει περίπτωση, με το πρόσχημα εδώ του κατεπείγοντος που εσείς μας φέρνετε, να ψηφίσουμε αυτήν την τροπολογία. Εμείς θεωρούμε ότι πρέπει να την αποσύρετε και να μας εξηγήσετε επαρκώς τους λόγους της καθυστέρησης της ολοκλήρωσης της διαδικασίας της προμήθειας των καυσίμων, βάσει του νόμου που ορίζει την προμήθεια αγαθών σημαντικής οικονομικής ή τεχνολογικής αξίας. Αυτά σε σχέση με την πρώτη τροπολογία. Εμείς σας ζητάμε να την αποσύρετε, όπως επίσης και τη δεύτερη για τα αντισταθμιστικά οφέλη. Χθες εσείς δεν μιλάγατε για τους εμπόρους όπλων; Να τοι οι έμποροι όπλων, λοιπόν. Εσείς χθες δεν μιλάγατε για τον κ. Λιακουνάκο; Πείτε μου τώρα: Πώς θα διασφαλίσετε ότι οι γνωστοί «αρουραίοι» του δημοσίου χρήματος, βάσει αυτής της τροπολογίας, δεν θα βρουν πεδίο δόξης λαμπρόν; Θέλω την απάντησή σας σε αυτό. Επίσης, πείτε μας: Δεν σας απασχολεί το ύψος της απώλειας εσόδων από την πρόβλεψη της κατάργησης των προβλεπόμενων ποινικών ρητρών που αφορούν ανεκτέλεστες υποχρεώσεις; Δημόσιο χρήμα είναι. Το λέει η ειδική έκθεση. Το ανέφερε, νομίζω, ο κ. Λοβέρδος. Η ίδια η έκθεση λέει ότι θα χαθούν δημόσια χρήματα. Επιπλέον, οι «αρουραίοι» της διαπλοκής που βρίσκονται πέριξ των προμηθειών του ελληνικού δημοσίου ή και στην καρδιά του θα κάνουν πάρτι. Εμείς, λοιπόν, σας λέμε: Αποσύρετε αυτές τις τροπολογίες - εμείς θα τις καταψηφίσουμε - και φέρτε νομοσχέδιο στην επιτροπή. Διαβούλευση, διαφάνεια, λογοδοσία είναι τα βασικά κριτήρια τουλάχιστον που θα πρέπει κάποιος να έχει στο μυαλό του, αν όντως θέλει να χτυπήσει τη διαπλοκή και επιτέλους, να φέρει μια διαφάνεια σε αυτό το φαύλο σύστημα ή το ημιφαύλο, κατά περίπτωση, σύστημα προμηθειών του δημοσίου. Εμείς αυτά έχουμε να σας πούμε. Και σας ξαναλέω: Καλύτερα, κύριε Υπουργέ, να μην επιμείνετε σε αυτές τις τροπολογίες. Να τις αποσύρετε και να τις φέρετε από την κανονική διαδικασία, δηλαδή μέσα από την επιτροπή και από τη βάσανο του ελέγχου της λογοδοσίας και της διαφάνειας. Ευχαριστώ.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι δύο μαθήτριες και μαθητές και τέσσερις εκπαιδευτικοί συνοδοί τους από το Γυμνάσιο Καντάνου Χανίων και ΕΠΑΛ Καντάνου Χανίων. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Τον λόγο έχει ο κ. Κωνσταντίνος Κατσίκης για πέντε λεπτά.
Ευχαριστώ, κυρία Πρόεδρε. Κυρίες και κύριοι συνάδελφοι, ακούγοντας με προσοχή τους εισηγητές των κομμάτων, παρατηρώ δύο πράγματα: Το πρώτο είναι ότι τίθεται τυπολατρικά το θέμα αν πρέπει να συζητηθούν τροπολογίες που αφορούν το Υπουργείο Άμυνας. Και νομίζω ότι το νομοσχέδιο το οποίο σήμερα συζητάμε και ψηφίζουμε επιτρέπει την ενσωμάτωση τροπολογιών που έχουν άμεση σχέση με το Υπουργείο Άμυνας. Το δεύτερο, το οποίο παρατηρώ, είναι επί της ουσίας αν αυτές οι δύο τροπολογίες έχουν βάσιμους λόγους, ώστε να στηριχθούν από το Σώμα της Βουλής ή όχι. Ξεκινώ από την πρώτη που αφορά τα καύσιμα. Κατ' αρχάς, ξέρουμε ότι είναι επιβεβλημένη - το δεχόμαστε όλοι - και αδήριτη η ανάγκη εφοδιασμού του στρατού με προμήθειες, όπως είναι τα καύσιμα. Βεβαίως, πρέπει να διακρίνουμε τις υπηρεσίες των Ενόπλων Δυνάμεων από οποιεσδήποτε άλλες υπηρεσίες του δημοσίου τομέα, σε ό,τι αφορά το θέμα των προμηθειών. Η ανάγκη ετοιμότητας των Ενόπλων Δυνάμεων επιβάλλει οπωσδήποτε να επιλυθεί τάχιστα αυτό το θέμα. Όταν λέω τάχιστα, εννοώ ότι στο παρελθόν και μέχρι τώρα η διαδικασία, όπως εδέχθη και ο κ. Λοβέρδος, υπήρξε χρονοβόρος και ενεργοβόρος. Και επειδή οι τοποθετήσεις συναδέλφων εστίασαν περισσότερο στο γεγονός της διαφάνειας, την οποία προσωπικά πιστεύω ότι η σημερινή Κυβέρνηση ευαγγελίζεται, έχω να πω τούτο: Όταν η τροπολογία καταργεί το άρθρο 3 του νόμου, καταργώντας τις αρμόδιες επιτροπές, οι οποίες αποφάσιζαν για τις προμήθειες και αντ' αυτού έρχεται διαγωνισμός, ο οποίος θα προσδιορίσει τον τρόπο με τον οποίο θα γίνουν οι νέες προμήθειες εν προκειμένω στο θέμα των καυσίμων, δεν καταλαβαίνω πού αυτή η διαδικασία, πού αυτή η τροπολογία εισάγει το διαβλητό, το τρωτό και δεν πείθει τους αγαπητούς συναδέλφους ότι είναι μία τροπολογία η οποία θα πρέπει να ψηφιστεί, αφού διαγωνιστικές θα είναι οι διαδικασίες οι οποίες θα την προβλέπουν. Έρχομαι στη δεύτερη τροπολογία, η οποία αφορά τις συμβάσεις αντισταθμιστικών οφελών. Ειλικρινά, θέλω να ρωτήσω: Σε ποιον φορέα του δημοσίου δεν έχει συμβεί αυτό; Επιτρέψετε μου να εκφράσω ένα προσωπικό βίωμα υπηρετώντας την τοπική αυτοδιοίκηση, πόσες παρατάσεις δίδαμε τον χρόνο, επειδή οι συμβατικές υποχρεώσεις εκείνων που όφειλαν να εκτελέσουν ένα έργο, δεν εκπληρούντο στον προκαθορισμένο χρόνο και γι' αυτόν τον λόγο δίναμε τις παρατάσεις. Η νέα τροπολογία, λοιπόν, δημιουργεί νέες συμβάσεις, χωρίς να αποκλείει τις ποινικές ρήτρες οι οποίες, βεβαίως, υφίστανται, όπως υφίστανται και οι εγγυητικές επιστολές. Δίδεται, όμως, μία ευκαιρία σε αυτούς τους ανθρώπους, σε αυτές τις εταιρείες, σε αυτούς τους αντισυμβαλλόμενους, να μπορέσουν να είναι συνεπείς με τις συμβατικές τους υποχρεώσεις. Τι εξυπηρετεί πραγματικά το Υπουργείο Εθνικής Άμυνας, να εκπέσουν οι εγγυητικές επιστολές και να εφαρμοστεί η διάταξη περί ποινικών ρητρών ή να εκτελεστεί η συμβατική υποχρέωση στη βάση του αντισταθμιστικού οφέλους; Πιστεύω ότι εκείνο το οποίο ωφελεί είναι να αποδοθεί το αντισταθμιστικό όφελος και να δοθεί η παράταση του χρόνου, όπως δίδεται πάντα, προκειμένου ο αντισυμβαλλόμενος να είναι συνεπής με τις υποχρεώσεις αυτές. Και για τις δύο τροπολογίες, εμείς οι Ανεξάρτητοι Έλληνες, ψηφίζουμε «ναι». Ευχαριστώ.
Τον λόγο έχει ο κ. Σαρίδης από την Ένωση Κεντρώων.
Ευχαριστώ, κυρία Πρόεδρε. Κύριε Υπουργέ, θα συμφωνήσω κι εγώ με τους συναδέλφους μου στο γιατί φέρνετε στην παρούσα φάση δύο τροπολογίες, εκ των οποίων η μία, όσον αφορά το θέμα των αντισταθμιστικών οφειλών, είναι εξαιρετικά σημαντική και θα σας εξηγήσω γιατί. Στις 22 Δεκεμβρίου σας είχα κάνει μία ερώτηση για τα αντισταθμιστικά οφέλη, μέσα στα πλαίσια του κοινοβουλευτικού ελέγχου. Εκεί, λοιπόν, έμαθα ότι τα αντισταθμιστικά οφέλη μιλάνε για 2,6 δισεκατομμύρια ευρώ. Στο τέλος της απάντησης γράφετε το εξής: «Περαιτέρω, σύμφωνα με τις προβλέψεις του ν.4284/14, οι ρυθμιζόμενες με αυτόν ΣΑΩ θα πρέπει να έχουν ολοκληρωθεί έως το τέλος του 2016. Το ΥΠΕΘΑ έχει αναγνωρίσει ότι το υπόψη χρονικό περιθώριο καθιστά δύσκολη την συνέχιση αξιοποίησης των ρυθμίσεών του, καθώς το εναπομένον χρονικό διάστημα πιθανώς δεν επαρκεί για την έγκριση και υλοποίηση νέων προγραμμάτων ΑΩ. Γι' αυτό τον λόγο, αλλά και λόγω άλλων δυσχερειών εφαρμογής, βρίσκεται σε εξέλιξη νομοθετική διεργασία προκειμένου να καταστεί σαφής και ομαλά εφαρμόσιμη η ρύθμιση. Επιπλέον, προς όφελος της Εθνικής Άμυνας…κλπ.». Αυτή την απάντηση μάς την δώσατε στις 14 Ιανουαρίου.
Στη «ΔΙΑΥΓΕΙΑ» έχετε μπει ποτέ; Υπάρχει νομοσχέδιο κατατεθειμένο, κύριε Σαρίδη. Το έχετε διαβάσει;
Βεβαίως.
Και τι λέει;
Για τις ρυθμίσεις αυτές, κύριε Υπουργέ, λέτε ότι θα γίνουν κάποιες νομοθετικές ρυθμίσεις.
Είναι στη «ΔΙΑΥΓΕΙΑ».
Αυτές δεν αφορούν το συγκεκριμένο για τα αντισταθμιστικά οφέλη; Το αφορούν, κύριε Υπουργέ. Είναι πάρα πολύ μεγάλο το ποσό για να μπορέσουμε σε αυτή τη φάση, χωρίς κάποια πληροφόρηση, χωρίς κάποια ενημέρωση, χωρίς κάποια συζήτηση, να ψηφίσουμε τη συγκεκριμένη τροπολογία. Όσον αφορά την τροπολογία των καυσίμων, παρ' όλο που λέτε ότι δεν επιβαρύνει σε τίποτα τον κρατικό προϋπολογισμό, ο τρόπος με τον οποίον έρχεται αυτή τη στιγμή στη Βουλή μάς πονηρεύει. Για εμάς, θα έπρεπε να αποσύρετε τις τροπολογίες, να τις φέρετε στις επιτροπές, να τις συζητήσουμε μέσα σε ένα νομοσχέδιο, να μπορέσουμε να εκφράσουμε την άποψή μας, για να τις στηρίξουμε, εάν και εφόσον είναι σωστές.
Κυρία Πρόεδρε, μπορώ να έχω τον λόγο;
Τι θα θέλατε;
Θα ήθελα, ως Κοινοβουλευτικός Εκπρόσωπος, να πω κάτι στον κύριο Υπουργό. Έτσι είναι η διαδικασία.
Ορίστε, έχετε τον λόγο.
Κύριε Υπουργέ, πριν τοποθετηθείτε, θα ήθελα να σκεφτείτε πολύ σοβαρά την απόσυρση των δύο τροπολογιών, να συζητηθούν όπως θα έπρεπε στην επιτροπή και να εξηγήσετε όλα αυτά που δεν μπορούν να εξηγηθούν εδώ σε αυτή τη διαδικασία, γιατί μας γεννώνται πάρα πολλές απορίες. Χθες το βράδυ, πράγματι ειπώθηκε από πολλούς συναδέλφους, έγινε μία συζήτηση η οποία δεν τιμά το ελληνικό Κοινοβούλιο, μια συζήτηση όπου η Κυβέρνηση και η Αξιωματική Αντιπολίτευση έδιναν μία μάχη για το ποιος έχει περισσότερα δημοσιεύματα, περισσότερες σχέσεις με εφημερίδες κ.λπ.. Αυτό βλέπαμε κι αυτά κατατέθηκαν στα Πρακτικά. Ενώ, λοιπόν, ξεκίνησε αυτή η διαδικασία στις 19: 00΄ και ήρθατε κι εσείς μαινόμενος χθες το βράδυ, στις 19: 15΄ καταθέσατε δύο εκπρόθεσμες τροπολογίες, η μία για τις προμήθειες καυσίμων των Ενόπλων Δυνάμεων και η άλλη για τα αντισταθμιστικά. Μόνο και μόνο από το θέμα των τροπολογιών που καταθέσατε, σε εκπρόθεσμη διαδικασία, την ώρα που άνοιγε μία συζήτηση για τη διαφάνεια, για το πώς πρέπει από εδώ και στο εξής να νομοθετούμε και που καταθέτατε για δεκατρείς παλαιότερες «παρεμβάσεις», όπως τις αναφέρατε, και ταυτόχρονα κάνατε αυτή τη διαδικασία, δεν νομίζω ότι αυτή τη στιγμή μπορούμε να προχωρήσουμε σε αυτό το πλαίσιο. Χαρακτηριστικά σας λέω, όπως βλέπουμε εδώ, στην τροπολογία που φέρνετε για τις συμβάσεις αντισταθμιστικών ωφελημάτων, υπάρχουν αντιφατικά στοιχεία. Για παράδειγμα προβλέπεται η υπουργική απόφαση ενώ δεν θεωρείται απαραίτητη η έκδοσή της, καταργούνται ποινικές ρήτρες απ' όπου θα προκύψει απώλεια εσόδων και πολλά άλλα τέτοια στοιχεία. Και βέβαια όσον αφορά το ζήτημα της προμήθειας των καυσίμων δεν βλέπουμε να διασφαλίζεται η διαφάνεια, απ' αυτά τουλάχιστον τα οποία διαβάζουμε σε αυτή τη διαδικασία. Κοιτάξτε, σήμερα έχουμε κυρώσεις συμβάσεων και εμείς έχουμε δείξει τη διάθεσή μας. Για να μπορούμε, λοιπόν, να συνεννοούμαστε στα ζητήματα των Ενόπλων Δυνάμεων, εμείς στις δύο κυρώσεις είπαμε στις επιτροπές ότι είμαστε θετικοί. Ζητούμε, λοιπόν, να αποσύρετε τις δύο τροπολογίες, να μην επιμείνετε αυτή τη στιγμή σε μία συζήτηση η οποία δεν μπορεί να γίνει σε αυτό το πλαίσιο, να πάνε κανονικά στις επιτροπές και να συζητηθούν με την κανονική διαδικασία και να τοποθετηθούμε όλοι κανονικά. Σας ευχαριστώ.
Τον λόγο έχει ο κύριος Υπουργός.
Έχει το θράσος να μιλάει το ΠΑΣΟΚ! Ξέρετε γιατί φτάνουμε στην τροπολογία; Γιατί το ΠΑΣΟΚ μπλοκάρει τη διαδικασία και δεν βάζει εκπρόσωπο στη διακομματική επιτροπή. Αρνείστε επί ένα χρόνο να βάλετε εκπρόσωπο στη διακομματική επιτροπή και έρχεστε εδώ να κάνετε και κριτική. Μπλοκάρετε τον διαγωνισμό εσείς που δεν βάζετε εκπρόσωπο για να γίνει ο διαγωνισμός και έχετε το θράσος να έρχεστε εδώ μέσα και να μας λέτε για την τροπολογία. Φέρνουμε την τροπολογία διότι μπλοκάρει τη διαδικασία το ΠΑΣΟΚ και αρνείται να βάλει εκπρόσωπο!
Πάλι τα ίδια;
Ναι, κύριε Λοβέρδο, τα ίδια είναι.
Δεν χορτάσατε χθες το βράδυ; Πάλι τα ίδια;
Ναι, κύριε Λοβέρδο! Έχω εδώ τους στρατιωτικούς εδώ. Και λένε οι άνθρωποι: Γιατί δεν προχωράει ο διαγωνισμός με τη διακομματική Επιτροπή; Γιατί το ΠΑΣΟΚ αρνείται να βάλει εκπρόσωπο.
Αφήστε τα αυτά!
Όχι, άστα. Αρνείστε να βάλετε εκπρόσωπο και έρχεστε εδώ να μας πείτε, γιατί φέρνουμε την τροπολογία. Για να μην κάνουμε απευθείας ανάθεση και να κάνουμε τουλάχιστον τις διαγωνιστικές διαδικασίες που προβλέπονται. Αυτή είναι η αλήθεια.
Ευχαριστούμε!
Θέλετε να πάω εγώ να υπογράψω απευθείας ανάθεση; Δεν θα σας κάνω τη χάρη. Θα γίνουν διαγωνιστικές διαδικασίες. Αλλά σας παρακαλάμε έναν χρόνο από το Υπουργείο Ανάπτυξης να βάλετε εκπρόσωπο για να γίνει ο διαγωνισμός και εσείς αρνείστε. Να κατεβάσουμε τα αεροπλάνα, επειδή το ΠΑΣΟΚ δεν βάζει εκπρόσωπο. Δεν γίνεται αυτό. Να το καταλάβετε.
Κύριε Υπουργέ, με συγχωρείτε, να δώσετε μία εξήγηση.
Κυρίες και κύριοι συνάδελφοι, έχετε δίκιο για τον ένα μήνα. Οι δύο τροπολογίες είναι εδώ και ένα μήνα στη Γραμματεία της Κυβέρνησης. Και προσπαθούμε να τις εντάξουμε σε ένα νομοσχέδιο προκειμένου να γίνει η συνήθης διαδικασία και να συζητηθούν. Μέχρι τώρα δεν εντάσσοντο σε κανένα νομοσχέδιο, διότι δεν υπήρχε αντίστοιχο νομοσχέδιο στο οποίο θα μπορούσαν να ενταχθούν από το Υπουργείο Οικονομικών ή από το Υπουργείο Εθνικής Άμυνας. Στο νομοσχέδιο που έχουμε καταθέσει και αφορά τις προμήθειες, κύριε εκπρόσωπε της Ένωσης Κεντρώων, υπάρχουν όλες οι διατάξεις τροποποιούμενες - που πρέπει να περάσουν μια διαδικασία και συγκεκριμένα πρώτα από τη «ΔΙΑΥΓΕΙΑ», έχουν περάσει τον σχολιασμό των κομμάτων, έχουν περάσει τον σχολιασμό των επιτελείων, είναι στη διάθεση των πολιτών στον διαδίκτυο - όπου εκεί τακτοποιούνται πράγματι όλα τα θέματα που έπρεπε να τακτοποιήσουμε από την πρώτη στιγμή και αφορούν κυρίως το θέμα των προμηθειών, αλλά και τη λειτουργία του Υπουργείου Εθνικής Άμυνας. Με αυτό το νομοσχέδιο, που θα έπρεπε πρώτα να τελειώσει η διαδικασία του ενός μηνός που θα είναι στο διαδίκτυο - είναι δύο εβδομάδων τώρα - μετά να έρθει στις επιτροπές, να περάσει τη διαδικασία των επιτροπών και εν συνεχεία να έρθει στην Ολομέλεια, θα φτάναμε το Πάσχα. Μέχρι να βγει στην Εφημερίδα της Κυβερνήσεως δεν θα υπήρχαν καύσιμα για τις Ένοπλες Δυνάμεις. Το ΠΑΣΟΚ αρνείται να βάλει εκπρόσωπο. Δεν μπορεί να συνεδριάσει η επιτροπή και άρα δεν μπορούμε να τα προμηθευτούμε με τον νόμιμο τρόπο και θα έπρεπε να κάνουμε απευθείας ανάθεση. Απευθείας ανάθεση δεν θέλω να κάνω. Δεν θέλω να πάρω αυτή την ευθύνη και να κάνω απευθείας ανάθεση και αύριο να μπορεί κατηγορηθώ για οτιδήποτε. Τι ζητώ, λοιπόν; Ζητώ εκτάκτως με αυτήν την τροπολογία - που πράγματι είναι αντισυμβατικό να την φέρνουμε σε μία κύρωση και ούτε εμένα μου αρέσει - να πάρω τουλάχιστον το o.k από τη Βουλή για να προχωρήσουμε τουλάχιστον το θέμα των καυσίμων με μία νόμιμη, διαφανής, διαγωνιστική διαδικασία, όπου το Ελεγκτικό Συνέδριο θα κάνει τον προσυμβατικό έλεγχο, για να μην κάνω απευθείας ανάθεση για τα 180 εκατομμύρια των καυσίμων. Αυτή είναι η αλήθεια για την πρώτη τροπολογία. Πάμε τώρα και στη δεύτερη τροπολογία. Η δεύτερη τροπολογία αναφέρεται στα ΑΩ. Τα ΑΩ υποκρύπτουν όλες τις μίζες των εξοπλιστικών. Ό,τι έχει δοθεί ως μίζα - έχει δίκιο η κ. Κανέλλη, μέσα στη Βουλή είμαστε οι αρχαιότεροι, έχουμε παλέψει χρόνια με κοινοβουλευτικό έλεγχο για τα θέματα των ΑΩ - ήταν στα ΑΩ. Δεν μπορείτε να φανταστείτε τι έχουμε βρει μέσα. Έχω βρει αντισταθμιστικό ωφέλημα να πάνε να κάνουν εκπαίδευση αξιωματικών στην Κορέα, αντισταθμιστικό ωφέλημα να δώσουν τεχνολογία στο Καζακστάν. Τι να τα κάνω αυτά τα αντισταθμιστικά ωφελήματα; Τι θέλουμε, λοιπόν, να κάνουμε; Οι διαταγές τις οποίες έχουμε δώσει με τους Αρχηγούς των επιτελείων είναι όλα αυτά τα περίεργα ΑΩ που αφορούν γέφυρες, αφορούν εκπαιδεύσεις, αφορούν μανταρίνια, πορτοκάλια…
Και τολ αεροπλάνων που δεν έγιναν ποτέ.
Και τολ αεροπλάνων. Έτσι! Όλα αυτά τα ΑΩ να μετατραπούν…
Για να μη λέμε εύκολα ονόματα νεκρών…
Για ποιον λέτε; Ποιοι;
Αναφερθήκατε σε ονόματα νεκρών συναδέλφων δημοσιογράφων.
Αναφέρθηκα στην Αριστέα Μπουγάτσου και στον Χάρη Μπότσαρη.
Η Αριστέα Μπουγάτσου ξέρετε με ποιον συγκρούστηκε και με ποιους συνεργάζεστε ακόμη και σήμερα στο Υπουργείο.
Στο δικό μου Υπουργείο; Στο Υπουργείο Εθνικής Άμυνας δεν υπάρχει τέτοιο πράγμα. Σχετικά με την Αριστέα Μπουγάτσου, εκείνες οι έρευνες οι οποίες έγιναν οδήγησαν στους φακέλους, για να τους στείλουμε στη δικαιοσύνη. Σας λέω, λοιπόν: Τι θέλουμε να κάνουμε εμείς με τα ΑΩ; Όλα αυτά τα περίεργα ΑΩ που ήταν για τρίτα, εκτός θεμάτων άμυνας, να μετατραπούν σε ΑΩ, τα οποία θα μας δίνουν ανταλλακτικά και follow on support και θα χρησιμοποιούν και τις ελληνικές βιομηχανίες. Δηλαδή, αυτήν τη στιγμή ο κ. Λιακουνάκος, που μπαινόβγαινε στο Μαξίμου επί Σημίτη και πήρε όλες τις προμήθειες και είναι τώρα προφυλακισμένος, έχει αντισταθμιστικό ωφέλημα για την υπόθεση των F16 από τη «RAYTHEON», 56 εκατομμύρια για να πάρει το εργοστάσιο της «PIRELLI» - αν με ακούτε, κύριε Λοβέρδο - , για να κάνουμε προεκλογική εκστρατεία στην Αχαΐα για δήθεν θέσεις εργασίας. Μαϊμού αντισταθμιστικό ωφέλημα. Και αυτό λήγει. Πάω στον εισαγγελέα εφετών και λέω: «Ο κ. Λιακουνάκος, ο προφυλακισμένος, πρέπει να εξαιρεθεί από τις διαδικασίες του να μπορεί να συνάπτει συμβάσεις του δημοσίου.». Ξέρετε τι χαρτί μού δίνει ο εισαγγελέας εφετών; Ότι ο κ. Λιακουνάκος, λέει, δεν έχει παραπεμφθεί τελεσίδικα σε δίκη και δεν εκκρεμεί δίωξη εις βάρος του. Άρα ο προφυλακισμένος για μίζες μπορεί να συμμετέχει σε διαγωνισμούς. Και μου μπλοκάρει αυτήν τη στιγμή 56 εκατομμύρια ΑΩ με την «PIRELLI». Εάν δεν δώσουμε παράταση και εάν δεν μου δώσετε τη δυνατότητα αυτήν τη στιγμή να το διαπραγματευτώ και εάν δεν αποκλείσουμε τον ξένο διαιτητή, ξέρετε τι θα γίνει; Θα λήξει το ΑΩ, θα πάνε σε διαιτησία από το τη «RAYTHEON», για να βρούνε το δίκιο τους στα αντισταθμιστικά, η Ελλάδα θα χάσει τα 56 εκατομμύρια, που μπορεί να τα κάνουμε τώρα ανταλλακτικά και follow on support, για να φτιάξουμε τα υφιστάμενα συστήματά μας, γιατί κάποιοι δεν πρόβλεψαν τα αντισταθμιστικά ωφελήματα να μπορεί να τα χειρίζεται η ελληνική δικαιοσύνη και να έχουν την εξασφάλιση του Ελεγκτικού Συνεδρίου. Για όλη τη σύμβαση των ΝH90, των περίφημων αυτών ελικοπτέρων εκ των οποίων από τα δώδεκα που παραλάβαμε πετάει το ένα και αρνούμαστε να τα παραλάβουμε, ξέρετε ότι το Ελεγκτικό Συνέδριο δεν έχει κάνει ούτε τον προσυμβατικό έλεγχο που απαιτείται; Και προσέξτε, έρχεται το Ελεγκτικό Συνέδριο και τι μου λέει; «Ναι, έχετε δίκιο, κύριε Υπουργέ, πρέπει να καταργηθεί η σύμβαση, γιατί δεν έχει περάσει προσυμβατικό έλεγχο.». Και έρχεται το Νομικό Συμβούλιο του Κράτους και απαντά: «Αφού δεν πέρασε τον πρώτο προσυμβατικό έλεγχο η πρώτη σύμβαση, δεν μπορείτε να ελέγξετε ούτε τις υπόλοιπες.». Αντιλαμβάνεστε ότι εδώ πέρα είναι ένας κυκεώνας. Αν δεν μαζέψουμε τα αντισταθμιστικά ωφελήματα, για να τα μετατρέψουμε σε αντισταθμιστικά ωφελήματα προς όφελος πραγματικά της Ελληνικής Αμυντικής Βιομηχανίας και προς όφελος των Ενόπλων Δυνάμεων, τι να την κάνω εγώ την εκπαίδευση στην Κορέα; Τι να κάνω τη μελέτη για την υδροδότηση της ερήμου της Σαχάρας; Εγώ θέλω ανταλλακτικά και θέλω και σέρβις. Αυτό σας ζητώ, λοιπόν, να κάνουμε, να δώσουμε μια προσωρινή παράταση αυτής που είχε δώσει ο Αβραμόπουλος μέχρι το τέλος του 2016 για ακόμα λίγο καιρό και να δώσετε τη δυνατότητα μέσα από τις επιτροπές. Τι σας λέμε μέσα; Ότι θέλουμε να μετατρέψουμε τα υφιστάμενα ΑΩ με τα πιστωτικά υπόλοιπα σε νέα ΑΩ, που θα αφορούν ανταλλακτικά και εργασίες, τα οποία βεβαίως θα περάσουν από τη Βουλή. Εγώ τι σας ζητώ; Σας ζητώ αυτή τη διαδικασία, την οποία θα μου δώσετε, τα παλιά ΑΩ, τα οποία είναι ανενεργά και δεν πρόκειται να πάρουμε φράγκο, να τα μετατρέψουμε σε χρήσιμα ΑΩ, να τα φέρουμε στην Υποεπιτροπή Εξοπλισμών, να τα εγκρίνει η Βουλή και να προχωρήσουμε. Αυτό είναι η δεύτερη τροπολογία. Θα με ρωτήσετε γιατί δεν τη φέρνω με το νομοσχέδιο. Διότι μέχρι τον Μάιο θα έχουν λήξει τουλάχιστον 65 εκατομμύρια. Να πετάξουμε 65 εκατομμύρια από το παράθυρο ή να πάμε να τα κάνουμε εκπαίδευση στην Κορέα και ενυδάτωση της Σαχάρας; Εδώ καιγόμαστε για ανταλλακτικά, καιγόμαστε να βγάλουμε τις φρεγάτες μας!
Ερημοποίηση πάντως έχει ο κάμπος της Λάρισας.
Ποιος;
Ο κάμπος της Λάρισας έχει μεγαλύτερη ερημοποίηση εδάφους απ' ό,τι η Σαχάρα.
Συμφωνώ, κυρία Κανέλλη. Άρα, λοιπόν, δώστε μας τη δυνατότητα με αυτές τις δύο τροπολογίες, από τη μια μεριά, να μην κάνουμε απευθείας ανάθεση και να σοβαρευτούν εκείνοι οι οποίοι δεν ορίζουν εκπροσώπους στις διακομματικές επιτροπές, μπλοκάροντας τη διαδικασία, και δώστε μου τη δυνατότητα να κάνω διαγωνισμό, για να πάρουμε τα καύσιμα, όπως προβλέπεται. Διότι εγώ δεν πρόκειται να υπογράψω απευθείας ανάθεση και το λέω ξεκάθαρα. Δεν πρόκειται να υπογράψω απευθείας ανάθεση με κανέναν τρόπο. Να κατεβάσουμε τα αεροπλάνα, λοιπόν, και να αναλάβετε την ευθύνη. Θα γίνει διαγωνισμός κανονικός, θα περάσει από το Ελεγκτικό Συνέδριο και, βεβαίως, τότε θα πάρουμε καύσιμα. Τέλος, μου λέτε γιατί παίρνω τη διαδικασία από το Υπουργείο Ανάπτυξης. Γιατί δεν μπορούμε να είμαστε δέσμιοι, να βάζει εκπρόσωπο το κάθε κόμμα, να αρνείται το Ελεγκτικό Συνέδριο να αντικαταστήσει τον εκπρόσωπο του κόμματος και τελικά να φτάνουμε στην απευθείας ανάθεση. Ξέρετε πόσες απευθείας αναθέσεις έχουν γίνει; Όλες οι απευθείας αναθέσεις με τέτοια λογική είναι. Αυτή τη στιγμή, λοιπόν, αυτή η Κυβέρνηση απευθείας ανάθεση δεν κάνει. Σας ζητάμε την άδεια να κάνουμε διαγωνιστική διαδικασία στο πρώτο και στο δεύτερο να αλλάξουμε τα ΑΩ και να τα φέρουμε στη Βουλή, στην Επιτροπή Εξοπλισμών, να τα συζητήσουμε. Όλα τα άλλα περιλαμβάνονται στο νομοσχέδιο, που είναι ήδη στη «ΔΙΑΥΓΕΙΑ». Εγώ θα σας παρακαλέσω να τα δείτε. Πράγματι, υπάρχουν κάποια πράγματα που πρέπει να αλλάξουν από το κατατεθειμένο νομοσχέδιο. Ήδη έχουμε αιτήματα υπαξιωματικών που θέλουν να μείνουν στα πενήντα οκτώ χρόνια, που δεν περιλαμβάνονται στο νομοσχέδιο, έχουμε κάποια άλλα που θα πρέπει να αποσυρθούν, κάποιες προβλέψεις για το Πολεμικό Ναυτικό. Εδώ είμαστε, για να κάνουμε διάλογο. Όμως, να κάνουμε σ' αυτά τα πράγματα στα οποία έχουμε το χρονικό περιθώριο να το κάνουμε. Σ' αυτά τα θέματα, δυστυχώς, δεν έχουμε το χρονικό πεδίο. Μακάρι να προβλεπόταν μια διαδικασία, τουλάχιστον για το Υπουργείο Εθνικής Άμυνας, και να φέρναμε κατεπείγουσα διαδικασία στην επιτροπή και μέσα σε μία εβδομάδα να περνάγαμε το νομοσχέδιο! Είμαι διατεθειμένος, εάν το προτείνουν τα κόμματα, ιδίως για τα θέματα εθνικής άμυνας - γιατί αντιλαμβάνεστε ότι αυτά δεν μπορούν να περιμένουν - να αλλάξουμε τον Κανονισμό και να πάμε σε ταχεία κοινοβουλευτική διαδικασία, όπως τη λέτε, που εμείς τη θέλουμε περισσότερο από όλους. Επτά νομοσχέδια έχουμε έτοιμα και δυστυχώς καθυστερούμε, διότι αναγκαζόμαστε να ακολουθήσουμε την πεπατημένη.
Όχι, όμως, ότι θα κατέβουν τα αεροπλάνα εξαιτίας μας. Αυτό πάρτε το πίσω τώρα!
Κυρία Κανέλλη, σας λέω ξεκάθαρα ότι, εάν δεν περάσει η τροπολογία για τα καύσιμα, εγώ απευθείας ανάθεση δεν υπογράφω.
Κύριε Υπουργέ, ολοκληρώστε, σας παρακαλώ, έχετε διπλασιάσει τον χρόνο σας. Και εσείς, κυρία Κανέλλη, να μη διακόπτετε συνέχεια.
Ναι, αλλά να μας περνάτε την ευθύνη για εκπρόθεσμη τροπολογία! Κυρία Πρόεδρε, με συγχωρείτε, αλλά εδώ τίθεται ζήτημα πολύ σοβαρό.
Κυρία Κανέλλη, το ΚΚΕ μαζί με το ΠΑΣΟΚ…
Δεν θα πετάξουμε εμείς τα αεροπλάνα;
Εσείς έχετε βάλει εκπρόσωπο στην προηγούμενη επιτροπή; Το ΠΑΣΟΚ βέβαια έβαλε τώρα…
Δεν βάλαμε ποτέ εκπρόσωπο και δεν πρόκειται να βάλουμε.
Εάν δεν βάζετε, λοιπόν, πώς θα γίνει η διαγωνιστική διαδικασία;
Πάρτε το πίσω τώρα, εκτός εάν σας συμφέρει να μπερδεύετε ΠΑΣΟΚ και ΚΚΕ, που νομίζω ότι δεν θα το κάνετε!
Κυρία Κανέλλη, καθίστε, σας παρακαλώ. Πρέπει να ολοκληρωθεί η συζήτηση.
Δηλαδή, θέλετε να γίνει διαδικασία διαγωνιστική με διακομματική επιτροπή, αλλά εσείς δεν βάζετε εκπρόσωπο. Πολύ ωραία! Ας καταλάβει ο ελληνικός λαός τι θέλετε.
Κυρία Πρόεδρε, ζητώ τον λόγο.
Τι θέλετε, κύριε Λοβέρδο;
Ζητώ να μου δώσετε τον λόγο.
Για ποιο θέμα;
Έγινε συγκεκριμένη αναφορά…
Στο εάν πηγαίνετε στην επιτροπή ή όχι;
Ζητώ τον λόγο, για να πω.
Ζητάτε τον λόγο και σας ρωτώ: Για να μας πείτε εάν συμμετέχετε ή όχι; Αυτό είναι το θέμα;
Ζητώ τον λόγο για ένα ζήτημα επί της ουσίας.
Κύριε Λοβέρδο, έχετε τον λόγο.
Κυρία Πρόεδρε, ζητώ τον λόγο επί της ουσίας των τροπολογιών, για μία συζήτηση που γίνεται στην Ολομέλεια, επειδή το Υπουργείο πηγαίνει λαθραία τις νομοθετικές του πρωτοβουλίες.
Τώρα, τι μας αφορά, κύριε Λοβέρδο; Τα είπατε στην πρωτομιλία σας.
Μόνο αδαής νομικά και κοινοβουλευτικά μπορεί να ακούσει αυτά που λέτε με συμπάθεια. Μόνο αδαής! Εμείς σας λέμε για μια δυσκολία που έχετε, όπως λέτε, δεκαπέντε μήνες, άλλοτε…
Εσείς το μπλοκάρετε.
…άλλοτε λόγω του ενός κόμματος, άλλοτε λόγω του άλλου, άλλοτε επειδή είναι πρωί, άλλοτε επειδή είναι βράδυ, δεκαπέντε μήνες πάντως λέτε - εσείς το λέτε - ότι έχετε προβλήματα με τα καύσιμα…
Με εσάς έχουμε πρόβλημα.
…και έρχεσθε μετά από δεκαπέντε μήνες στις 19.30΄, το βράδυ της ημέρας που η Βουλή συζητάει τη διαφάνεια, να μας φέρετε ολόκληρα σχέδια νόμου. Αφού τα ξέρετε τα θέματα, γιατί δεν μας έχετε ενημερώσει εδώ και καιρό; Στη Διαρκή Επιτροπή έχετε έλθει τόσες φορές.
Είκοσι επτά τηλέφωνα σας κάναμε, κύριε Λοβέρδο.
Σας έχουμε δείξει ότι τη χώρα μας τη βάζουμε πάνω απ' όλα, πάνω και από σας, που άμα δεν πείτε μια φορά τη λέξη «ΠΑΣΟΚ», θα πάρετε κανένα χάπι. Κάτι παθαίνετε. Τώρα, κυρία Πρόεδρε, μας λέει, προφανώς κάποιος νομικός φωστήρας…
Μα, θα σχολιάσετε τώρα την ομιλία του κυρίου Υπουργού;
Τον ενημέρωσε…
Γι' αυτό σας έδωσα τον λόγο; Σας παρακαλώ, κύριε Λοβέρδο!
Tου είπατε ότι η παράλειψη κόμματος, αν ισχύει, διότι σας ενημερώνω, κύριε Υπουργέ Εθνικής Άμυνας, ότι όσους συναδέλφους μου ρωτώ από το δικό μου κόμμα ή από άλλο, τι είναι αυτό που λέει για τη διακομματική επιτροπή, ουδείς γνωρίζει. Εγώ δεν γνωρίζω. Ο έτερος Κοινοβουλευτικός Εκπρόσωπος δεν γνωρίζει, η Πρόεδρος δεν γνωρίζει, ο Γραμματέας της Κοινοβουλευτικής μας Ομάδας δεν γνωρίζει, ο αρμόδιος για το Υπουργείο Ανάπτυξης δεν γνωρίζει, ξέρετε εσείς.
Τον Βενιζέλο ρωτήστε να σας πει.
Και ξέρετε ότι η έλλειψη ενός εκπροσώπου κόμματος δημιουργεί προβλήματα στη νόμιμη συγκρότηση της διακομματικής επιτροπής, η οποία δεν μπορεί να πάρει απόφαση;
Βεβαίως.
Αυτά που λέτε είναι πρωτάκουστα και εν πάση περιπτώσει ακόμη και αν είχατε δίκιο - που δεν έχετε - θα έπρεπε στις τόσες ευκαιρίες που είχατε στο πολύ καλό κλίμα που έχουμε στην Επιτροπή Εξωτερικών και Άμυνας, να μας το έχετε πει. Έρχεσθε εδώ τώρα και μιλάτε με λέξεις στις οποίες ποτέ δεν φείδεσθε, - θράσος και τα τοιαύτα - να μας σηκώσετε και το δάκτυλο και να μας πείτε ότι δεν θα ανεβάσετε τα αεροπλάνα, επειδή …
Εντάξει, κύριε Λοβέρδο.
Να αλλάξετε ρότα. Όταν οι άλλοι σας φέρονται με κόσμιο τρόπο, να φέρεσθε έτσι και εσείς.
Ωραία, επανερχόμαστε τώρα στη διαδικασία. Να πάρει τον λόγο η Χρυσή Αυγή αν θέλει να τοποθετηθεί για τη σύμβαση της Κορέας, πριν μπούμε στην ψηφοφορία, επειδή είχε ψηφίσει «παρών». Ο κ. Παππάς έχει τον λόγο.
Θέλω να μιλήσω για τα αεροπλάνα που είπε ο κ. Καμμένος. Δεν θα σηκωθούν και τα ελικόπτερα, κύριε Καμμένε; Είπατε ότι πήρατε τηλέφωνο τα υπόλοιπα κόμματα, είκοσι επτά τηλέφωνα είπατε στον κ. Λοβέρδο, αλλά στη Χρυσή Αυγή δεν κάνατε καμμία ενημέρωση. Ούτε ένα τηλέφωνο δεν πήρατε, προς ενημέρωση της Ολομέλειας. Η πρακτική σας είναι απαράδεκτη. Οι πολιτικές σας σε ό,τι αφορά την εθνική άμυνα και την ασφάλεια για την Ελλάδα, είναι επιεικώς εθνικά επικίνδυνες. Επίσης, σε ό,τι αφορά τα καύσιμα, που ενδεχομένως είναι ένα σοβαρό θέμα για τις Ένοπλες Δυνάμεις, το φέρνετε πάρα πολύ αργά και αυτό που μας προβληματίζει είναι ότι εγγυηθήκατε ότι θα γίνει διαγωνισμός. Και όταν εγγυείται ο Πρόεδρος των Ανεξαρτήτων Ελλήνων, εμείς πραγματικά κρατάμε τεράστιες επιφυλάξεις, έχοντας δει την πολιτική σας πορεία, έχοντας δει ότι ο ΣΥΡΙΖΑ απέκτησε τον δικό του Βενιζέλο. Ακόμη και σημειολογικά. Θυμάμαι τον κύριο πρώην Αντιπρόεδρο του ΠΑΣΟΚ, σε επίσκεψη του τότε Πρωθυπουργού Σαμαρά στο εξωτερικό, που είχε βγει στο μπλοκ του, είχε βγει στις κάρτες του, είχε βγει στα τηλέφωνά του εν ολίγοις ως πρωθυπουργεύων. Εσείς, λοιπόν, σήμερα επιλέξατε να καθίσετε ακόμη και στην καρέκλα του Πρωθυπουργού κ. Τσίπρα. Έχετε μεγάλο πρόβλημα. Εμείς δεν θα σας ακολουθήσουμε. Ψηφίζουμε «κατά» και στις δύο τροπολογίες. Η διαδικασία είναι απαράδεκτη. Κάνατε ακριβώς τα ίδια και χειρότερα με αυτά που καταγγέλλατε. Είστε τελικώς Αριστερά με ολίγον ακροδεξιά, όπως είστε εσείς. Είστε, λοιπόν, Αριστερά και Δεξιά οι δύο όψεις του αυτού νομίσματος.
Κύριε Παππά, σας παρακαλώ, για τη σύμβαση της Κορέας τι ψηφίζετε;
Κατά.
Σας ρώτησα, γιατί μπορεί να αλλάξατε γνώμη. Είχατε πει «παρών».
«Παρών» για την Κορέα. Εννοούμε για τις τροπολογίες.
Κυρία Πρόεδρε, μπορώ να έχω τον λόγο για να κάνω μια δήλωση;
Κύριε Υπουργέ, έχετε τον λόγο για ένα λεπτό, γιατί πρέπει να ολοκληρώσουμε.
Θέλω να δηλώσω ξεκάθαρα ότι μετά την προσβολή που έκανε το νεοναζιστικό μόρφωμα κατά της ηγεσίας των Ενόπλων Δυνάμεων στην Επιτροπή Εθνικής Άμυνας και Εξωτερικών Υποθέσεων, δεν απαντώ στη Χρυσή Αυγή.
Κυρία Πρόεδρε, μπορώ να έχω τον λόγο;
Κυρία Πρόεδρε, ζητώ τον λόγο επί προσωπικού.
Κύριε Παππά, έχετε τον λόγο για ένα λεπτό.
Για ένα λεπτό, κυρία Πρόεδρε. Δεν θα ασχοληθώ με τον κ. Καμμένο. Δεν αξίζει να ασχοληθώ με τον κ. Καμμένο. Όμως, θα ασχοληθώ με την Προεδρεύουσα, με εσάς, κυρία Πρόεδρε. Δεν κάνετε καλά τη δουλειά σας. Πρέπει να διαγραφεί από τα Πρακτικά ο χαρακτηρισμός του κ. Καμμένου και να τον εγκαλέσετε εις την τάξη. Επιτέλους!
Να μου κάνετε μήνυση!
Δεν θα σας κάνω αυτό το χατίρι, να σας κάνω μήνυση, κύριε Καμμένε. Μήνυση σας έχουν κάνει άλλοι και οι λοβιτούρες οι δικές σας… [[Θόρυβος στην Αίθουσα]] Εγώ υπηρέτησα είκοσι έξι μήνες, κύριε Καμμένε, και η οικογένειά μου έχει δώσει αίμα για την πατρίδα. Εσείς πού υπηρετήσατε;
Κατεβάσατε τη σημαία και βάλατε τον αγκυλωτό σταυρό στην Ακρόπολη. Αυτό κάνατε! Κάτσε κάτω, ρε!
Σας παρακαλώ, κύριοι συνάδελφοι! Ελάτε τώρα! Πρέπει να ολοκληρώσουμε. Κύριε Παππά, ολοκληρώστε.
Σας παρακαλώ πάρα πολύ! Ο κ. Καμμένος, ο κύριος Υπουργός, ο οποίος είναι αχαρακτήριστος, έχει τέτοια συμπεριφορά και είναι ανάγωγος, μου λέει «κάτσε κάτω, ρε»! Τι είναι αυτά, κυρία Πρόεδρε; Τιμά το ελληνικό Κοινοβούλιο αυτός ο άνθρωπος; Ντροπή σου!
Κύριε Δένδια, έχετε τον λόγο για ένα λεπτό.
Κυρία Πρόεδρε, ζήτησα τον λόγο επειδή θέλω να είναι απολύτως αιτιολογημένη η αρνητική μας ψήφος. Ο ν.2286/1995 στο άρθρο 3 παράγραφος 2- εγώ δεν γνωρίζω αν το ΠΑΣΟΚ αρνήθηκε, κύριε Λοβέρδο, όπως δεν γνωρίζω και αν το Κομμουνιστικό Κόμμα αρνήθηκε - παρέχει διέξοδο. Η διέξοδος είναι εντός είκοσι ημερών να κληθεί στέλεχος του Ελεγκτικού Συνεδρίου, το οποίο να αντικαταστήσει το στέλεχος του κόμματος που αρνείται. Κατά συνέπεια αυτό για εμάς, τη Νέα Δημοκρατία, δεν μπορεί να αποτελέσει επαρκή εξήγηση.
Έτσι είναι!
Δεν το έκαναν. Δεν έστειλε το Ελεγκτικό Συνέδριο επί τρεις συνεδριάσεις εκπρόσωπο.
Όμως, σας λέω, κύριε Υπουργέ, ότι το Υπουργείο είχε διέξοδο και δεν την επέλεξε. Κατά συνέπεια…
Και τρεις φορές δεν έστειλε το Ελεγκτικό Συνέδριο εκπρόσωπο.
Δεν έστειλε το Ελεγκτικό Συνέδριο;
Συγγνώμη, δύο φορές.
Κυρία Πρόεδρε, κύριε Υπουργέ, αυτό ξέρετε - και συγγνώμη που σας το λέω - είναι προφανές ότι δεν το χειρίζεστε προσωπικά.
Πρέπει να δηλώσει το ΠΑΣΟΚ «δεν θα στείλω εκπρόσωπο τελειωτικά», ώστε το Ελεγκτικό Συνέδριο να στείλει αντικαταστάτη.
Υπήρξα πάλι ένα μικρό διάστημα Υπουργός Ανάπτυξης…
Και υπογράφαμε όλοι για καύσιμα. Και η κ. Γενηματά έχει υπογράψει και εσείς έχετε υπογράψει και όλοι.
Ποιο είναι το θέμα εδώ; Ο νόμος δίνει εναλλακτική. Εγώ δεν ξέρω τι έγινε και τι δεν έγινε. Δεν μπορώ να το ξέρω. Δεν ξέρω τι έκανε το ΠΑΣΟΚ, δεν ξέρω τι έκανε το Ελεγκτικό Συνέδριο. Δίνει εναλλακτική. Δεν μπορώ να δεχθώ ότι η ελληνική νομοθεσία καθιστά τις Ένοπλες Δυνάμεις της χώρας όμηρο της διάθεσης οιουδήποτε αρνείται να εκτελέσει τον νόμο. Υπ' αυτή την έννοια, λοιπόν, και δεδομένου ότι δεν κρίνω ότι επαρκώς το Υπουργείο Εθνικής Άμυνας εξηγεί τι συμβαίνει εδώ, επανέρχομαι στην πρόταση, η τροπολογία αυτή να συζητηθεί αυτοτελώς σε άλλο πλαίσιο και θεωρώ ότι δεν επιτρέπεται να ψηφιστεί στην παρούσα συνεδρίαση.
Νομίζω ότι δόθηκαν οι εξηγήσεις. Ακούστηκαν τα αιτήματα. Εγώ από τη θέση μου αυτό που μπορώ να κάνω είναι να κηρύξω περαιωμένη τη συζήτηση. Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας». Ερωτάται το Σώμα: Γίνεται δεκτό το νομοσχέδιο επί της αρχής;
Κατά πλειοψηφία.
Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας» έγινε δεκτό επί της αρχής κατά πλειοψηφία. Εισερχόμαστε στην ψήφιση των άρθρων. Ερωτάται το Σώμα: Γίνεται δεκτό το άρθρο πρώτο ως έχει;
Κατά πλειοψηφία.
Παρών.
Συνεπώς το άρθρο πρώτο έγινε δεκτό ως έχει κατά πλειοψηφία. Εισερχόμαστε στην ψήφιση της τροπολογίας με γενικό αριθμό 296 και ειδικό 21, που αφορά τις προμήθειες καυσίμων των Ενόπλων Δυνάμεων. Ερωτάται το Σώμα: Γίνεται δεκτή η τροπολογία με γενικό αριθμό 296 και ειδικό 21 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 296 και ειδικό 21 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε τώρα στην ψήφιση της τροπολογίας με γενικό αριθμό 299 και ειδικό 22, που ρυθμίζει θέματα έγκρισης, σύναψης και τροποποίησης συμβάσεων αντισταθμιστικών ωφελημάτων. Ερωτάται το Σώμα: Γίνεται δεκτή η τροπολογία με γενικό αριθμό 299 και ειδικό 22 ως έχει;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Συνεπώς η τροπολογία με γενικό αριθμό 299 και ειδικό 22 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο. Εισερχόμαστε στην ψήφιση του ακροτελεύτιου άρθρου. Ερωτάται το Σώμα: Γίνεται δεκτό το ακροτελεύτιο άρθρο;
Κατά πλειοψηφία.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Εθνικής Άμυνας έγινε δεκτό επί της αρχής και επί των άρθρων. Ερωτάται το Σώμα: Γίνεται δεκτό το νομοσχέδιο και στο σύνολο;
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Κατά πλειοψηφία.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας της Κυπριακής Δημοκρατίας στους τομείς Υποδομής και Περιβάλλοντος/Ενέργειας και άλλες διατάξεις» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, προχωρούμε τώρα στο δεύτερο νομοσχέδιο. Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών». Ερωτάται το Σώμα: Γίνεται δεκτό το νομοσχέδιο;
Κατά πλειοψηφία.
Συνεπώς το νομοσχέδιο του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Κορέας για την Αμοιβαία Προστασία Διαβαθμισμένων Στρατιωτικών Πληροφοριών» έγινε δεκτό κατά πλειοψηφία σε μόνη συζήτηση επί της αρχής, των άρθρων και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Το Σώμα παρέσχε τη ζητηθείσα εξουσιοδότηση. Πριν εισέλθουμε στο επόμενο θέμα της σημερινής συνεδρίασης, θα κάνουμε ένα πολύ σύντομο διάλειμμα τριών λεπτών, για να λάβουν τις θέσεις τους οι μετέχοντες στη διαδικασία.
Κυρίες και κύριοι συνάδελφοι, συνεχίζεται η συνεδρίαση. Εισερχόμεθα στην ΕΙΔΙΚΗ ΗΜΕΡΗΣΙΑ ΔΙΑΤΑΞΗ ΑΙΤΗΣΕΙΣ ΑΡΣΗΣ ΑΣΥΛΙΑΣ ΒΟΥΛΕΥΤΩΝ Συζήτηση και λήψη απόφασης, σύμφωνα με το άρθρο 62 του Συντάγματος και 83 του Κανονισμού της Βουλής, για τις αιτήσεις άρσης της ασυλίας των Βουλευτών κυρίων Γεωργίου Σταθάκη και Παύλου Πολάκη. Από την αρμόδια Ειδική Μόνιμη Επιτροπή Κοινοβουλευτικής Δεοντολογίας ανακοινώθηκαν οι εκθέσεις της επιτροπής στις 22 Μαρτίου 2016. Σύμφωνα με το άρθρο 83 του Κανονισμού, η Βουλή δεν εισέρχεται στην ουσία των υποθέσεων αλλά ερευνάται μόνο εάν η πράξη, για την οποία ζητείται η άρση της ασυλίας, συνδέεται με την πολιτική ή κοινοβουλευτική δραστηριότητα του Βουλευτή ή εάν η δίωξη, η μήνυση ή η έγκληση υποκρύπτει πολιτική σκοπιμότητα. Επίσης, σύμφωνα με το άρθρο 83 παράγραφος 7 του Κανονισμού της Βουλής, η Βουλή αποφασίζει με ανάταση του χεριού ή έγερση επί της αιτήσεως της εισαγγελικής αρχής, κατά τη διαδικασία του άρθρου 108 παράγραφος 1 εδάφιο β΄. Ο λόγος δίνεται πάντα, εφόσον ζητηθεί, στον Βουλευτή, στον οποίο αφορά η αίτηση και στους Προέδρους των Κοινοβουλευτικών Ομάδων ή στους αναπληρωτές τους. Υπενθυμίζω ότι, σύμφωνα με την απόφαση της Διάσκεψης των Προέδρων της 23ης Μαρτίου 2005, έχουμε δεχθεί επί των αιτήσεων άρσης ασυλίας η Βουλή να αποφασίζει με ονομαστική ψηφοφορία και με ψηφοδέλτιο. Το ψηφοδέλτιο, στο οποίο ο κάθε συνάδελφος θα αναγράφει το όνομά του, την εκλογική του περιφέρεια και την Κοινοβουλευτική Ομάδα, στην οποία ανήκει, θα καταχωρίζεται στο αντίστοιχο Πρακτικό. Ανταποκρινόμαστε έτσι στις διατάξεις του άρθρο 83 του Κανονισμού της Βουλής, που απαιτεί φανερή ψηφοφορία. Αφού, λοιπόν, ολοκληρωθεί η συζήτηση επί των περιπτώσεων της σημερινής ειδικής ημερήσιας διάταξης, θα προχωρήσουμε σε ονομαστική ψηφοφορία, όπως σας περιέγραψα. Η πρώτη υπόθεση αφορά στον συνάδελφο κ. Γεώργιο Σταθάκη και η δεύτερη στον συνάδελφο κ. Παύλο Πολάκη. Επί της πρώτης αιτήσεως, υπάρχει συνάδελφος, που ζητά τον λόγο, κατά το άρθρο 108 του Κανονισμού, το οποίο σας διάβασα πριν, δηλαδή είτε ο Βουλευτής, τον οποίον αφορά η αίτηση, ή κάποιος Κοινοβουλευτικός Εκπρόσωπος;
Κυρία Πρόεδρε, θα μπορούσα να έχω τον λόγο;
Δεν θα μιλήσουν όλοι γενικά. Το άρθρο 108 λέει ποιοι έχουν δικαίωμα.
Είμαι Κοινοβουλευτικός Εκπρόσωπος.
Το ξέρω. Δεν σας απαντώ. Διασαφηνίζω. Κύριε Πολάκη, κύριε Σταθάκη, θέλετε τον λόγο;
Ναι, κυρία Πρόεδρε, θα ήθελα τον λόγο.
Ο χρόνος είναι για όλους πέντε λεπτά. Ορίστε, κύριε Πολάκη, έχετε τον λόγο.
Κυρία Πρόεδρε, κυρίες και κύριοι συνάδελφοι, νιώθω την ανάγκη να τοποθετηθώ επί του ζητήματος της άρσης ασυλίας μου, όπως τοποθετήθηκα και στην επιτροπή, η οποία γνωμοδότησε να μην αρθεί. Όμως, για να λυθούν κάποιες παρεξηγήσεις που κυκλοφορούν, θα πω ένα σύντομο ιστορικό για το τι έχει συμβεί και γιατί διαβιβάστηκε η παραγγελία για την άρση ασυλίας. Στις 11 Σεπτεμβρίου του 2011 και το χρονικό διάστημα το οποίο ήμουν Δήμαρχος Σφακίων, εντελώς αψυχολόγητα, ξαφνικά και αχαρακτήριστα ο τότε Υπουργός Ναυτιλίας, ο κ. Χρυσοχοΐδης, στις 6 Σεπτεμβρίου και ώρα δέκα το πρωί, βγάζει μία απόφαση, για να δέσουν αναγκαστικά όλα τα πλοία τα οποία έπλεαν στον ελληνικό χώρο και τα οποία είχαν πιστοποιητικό αξιοπλοΐας από τον ρωσικό νηογνώμονα. Θέλω να θυμίσω ότι το 2010 είχε καταργηθεί ο ελληνικός νηογνώμονας και αναγκάστηκαν πάρα πολλές ακτοπλοϊκές επιχειρήσεις, να πάρουν πιστοποιητικά από άλλους νηογνώμονες, όπως τον αγγλικό, τον ιταλικό, τον ρωσικό. Εκείνο το πρωί, λοιπόν, μετά από εισήγηση των υπηρεσιακών παραγόντων των λιμενικών ότι τα πιστοποιητικά του ρωσικού νηογνώμονα δεν είναι αξιόπιστα, έβγαλε μία εντολή ο κ. Χρυσοχοΐδης και έδεσαν ενενήντα πλοία σε όλη την Ελλάδα, μικρά ή μεγάλα, τα οποία είχαν πιστοποιητικό αξιοπλοΐας από τον ρωσικό νηογνώμονα. Έδεσαν από την Τήλο και τη Σύμη μέχρι τον Άη Στράτη, μέχρι Οθωνούς, Μαθράκι, Ερεικούσσα, σε όλα τα Ιόνια και έδεσαν και μια σειρά από ημερόπλοια ή μικρής ακτοπλοΐας, όπως ήταν και τα δύο πλοία της ανώνυμης ναυτιλιακής εταιρείας νοτιοδυτικής Κρήτης, της ΑΝΕΝΔΥΚ, τα οποία κάνουν το δρομολόγιο Αγία Ρούμελη - Σφακιά. Η Αγία Ρούμελη είναι η έξοδος του φαραγγιού της Σαμαριάς προς τη θάλασσα. Αυτό είχε σαν αποτέλεσμα, επειδή η εντολή αυτή δόθηκε στις 10.00΄το πρωί, να εγκλωβιστούν στο φαράγγι της Σαμαριάς πάνω από εφτακόσια άτομα, τα οποία είχαν μπει στο φαράγγι από τις 6.00΄η ώρα το πρωί και δεν υπήρχε τρόπος να φύγουν από την Αγία Ρούμελη και να γυρίσουν σε μέρος που είχε οδική σύνδεση - γιατί εκεί δεν πάει δρόμος - για να γυρίσουν στα ξενοδοχεία τους, γιατί ήταν από όλη την Κρήτη. Μάλιστα γύρω στα πεντακόσια άτομα δεν μπήκαν εκείνη την ώρα στο φαράγγι, γιατί είχε έρθει εν τω μεταξύ η εντολή, που έλεγε ότι δεν υπάρχει τρόπος να φύγουν. Κάναμε μια συνεννόηση με τον Γενικό Γραμματέα της Αποκεντρωμένης Διοίκησης, τον κ. Καρούντζο τότε, να επιτρέψει να γίνει τουλάχιστον ένα δρομολόγιο από ένα από αυτά τα δύο πλοία, του «ΣΑΜΑΡΙΑ» και του «ΔΑΣΚΑΛΟΓΙΑΝΝΗ», όπως είναι τα ονόματά τους, για να μπορέσουν να απεγκλωβίσουν τον κόσμο. Κατ' αρχάς υπήρξε μια συμφωνία σε αυτό. Όμως, δυστυχώς, βρέθηκε κάποιος διοικητής του Λιμενικού στα Χανιά, ο οποίος - βασιλικότερος του βασιλέως - αποφάσισε ότι δεν μπορεί να γίνει κανένα τέτοιο δρομολόγιο. Το ίδιο καράβι που απαγόρευσε, το πρωί είχε κάνει το ανάποδο δρομολόγιο, από χώρα Σφακίων προς Αγία Ρούμελη και πήγε επισκέπτες εκεί. Τελικά αποφάσισαν ότι δεν θα γίνει το δρομολόγιο και ο κόσμος θα μείνει εκεί. Εν τω μεταξύ άρχισε να γίνεται μια μεγάλη βαβούρα στο διαδίκτυο, ότι εγκλωβίζονται επισκέπτες στο φαράγγι της Σαμαριάς, τι πράγματα είναι αυτά, να παραπονιούνται τα τουριστικά γραφεία, να υπάρχουν απειλές για αγωγές γιατί έχαναν πτήσεις κάποιοι άνθρωποι που έφευγαν το ίδιο βράδυ κ.λπ.. Για τις επόμενες μέρες το πρόβλημα είχε λυθεί. Βρέθηκε άλλο καράβι να έρθει, που θα έκανε τα δρομολόγια. Όμως εκείνη τη μέρα δεν γινόταν. Έχουμε φτάσει ήδη 2.00΄η ώρα το μεσημέρι. Σε εκείνη τη φάση πήραμε την απόφαση από τον δήμο ότι έπρεπε να λυθεί το πρόβλημα και έπρεπε αυτός ο κόσμος να μπορέσει να επιστρέψει στη βάση του. Με το νοσοκομειακό φουσκωτό του δήμου τότε μαζί με τον πρόεδρο της εταιρείας πήγαμε στην Αγία Ρούμελη, βρήκαμε το καράβι στο οποίο είχαν δώσει εντολή να πάει στη Σούγια και να φύγει από εκεί. Το σταματήσαμε, ήρθε το Λιμενικό, μας συνέλαβε και έγιναν διαδικασίες μέχρι το απόγευμα. Είχε σταματήσει στη Σούγια το καράβι. Έγινε μια ολόκληρη προσπάθεια πάλι με τον κ. Χρυσοχοΐδη, τον κ. Όθωνα, τους Βουλευτές του νομού. Δυστυχώς κανείς δεν έπαιρνε απόφαση. Δεν μπορούσε κανείς να πάρει απόφαση να κάνει ένα δρομολόγιο, να απεγκλωβίσει εξακόσιους ανθρώπους. Οπότε παίρνοντας την ευθύνη εκείνης της κατάστασης, μαζί με κατοίκους από την Αγία Ρούμελη, οι οποίοι εν τω μεταξύ είχαν έρθει εκεί, ανεβήκαμε πάνω στο καράβι και είπαμε στον καπετάνιο ότι πρέπει να πάρουμε τον κόσμο. Φύγαμε, λοιπόν, από τη Σούγια, πήγαμε στην Αγία Ρούμελη, βάλαμε τον κόσμο μέσα, τετρακόσια - πεντακόσια άτομα κ.λπ., τους αποβιβάσαμε στη χώρα των Σφακίων, από όπου και γύρισαν στη βάση τους. Αυτό κάποιοι το θεώρησαν μεγάλη προσβολή των οσίων και των ιερών της φυλής. Την επόμενη μέρα συνέλαβαν τον καπετάνιο κάλεσαν κι εμάς και κινήθηκε η διαδικασία. Λοιπόν, εγώ θεωρώ ότι αυτό που κάναμε, ήταν και δίκαιο και αναγκαίο. Θεωρώ ότι η τοπική αυτοδιοίκηση ως τοπικός κυβερνήτης μιας κοινωνίας πρέπει να λύνει προβλήματα. Λύσαμε πρόβλημα εκείνη τη μέρα και δεν ξεφτιλιστήκαμε τελείως με αυτή την αχαρακτήριστη απόφαση, η οποία δημιούργησε και άλλα παρεπόμενα. Αυτή η απόφαση δημιούργησε πρόβλημα εφοδιασμού της Γαύδου τις επόμενες μέρες, γιατί δεν μπορούσε να πάει πετρέλαιο στις γεννήτριες που παράγουν ρεύμα στο νησί της Γαύδου. Βέβαια μετά από ένα μήνα ο έλεγχος αξιοπλοΐας όλων των συγκεκριμένων καραβιών, έδειξε ότι ήταν μια χαρά και μπορούσαν να πλέουν κανονικά. Αυτή είναι η πραγματικότητα. Για αυτόν τον λόγο ζητάει την άρση ασυλίας μου η Εισαγγελία Χανίων. Ευχαριστώ.
Ευχαριστούμε κι εμείς. Κύριε Σταθάκη, θέλετε τον λόγο;
Όχι, κυρία Πρόεδρε.
Ποιος θέλει τον λόγο από τα κόμματα; Θέλει κάποιος;
Εγώ, κυρία Πρόεδρε.
Ελάτε, κύριε Λαμπρούλη, έχετε πέντε λεπτά.
Όχι, κυρία Πρόεδρε, λίγα δευτερόλεπτα μόνο. Δεν πρόκειται να αξιοποιήσω όλο τον χρόνο. Στην επιτροπή συζητώντας το θέμα που αφορά τον κ. Σταθάκη, είχαμε επιφυλαχθεί. Βλέποντας τα στοιχεία, έχοντας υπ' όψιν και τις απαλλακτικές αποφάσεις δικαστηρίων, εμείς δηλώνουμε ότι θα ψηφίσουμε κατά της άρσης ασυλίας του κ. Σταθάκη. Ευχαριστώ.
Κυρίες και κύριοι συνάδελφοι, κηρύσσεται περαιωμένη η συζήτηση επί των αιτήσεων της εισαγγελικής αρχής, με τις οποίες ζητείται η άρση της ασυλίας των συναδέλφων κυρίων Γεωργίου Σταθάκη και Παύλου Πολάκη. Προχωρούμε στη διεξαγωγή της ονομαστικής ψηφοφορίας. Έχει καταρτισθεί ψηφοδέλτιο με τα ονόματα των συναδέλφων για τους οποίους ζητείται η άρση της ασυλίας. Κάθε συνάδελφος θα σημειώνει την ψήφο του δίπλα στα ονόματα των συναδέλφων, για τους οποίους ζητείται η άρση της ασυλίας. Εκείνος που ψηφίζει υπέρ της άρσης της ασυλίας, σημειώνει την προτίμησή του δίπλα στο όνομα του Βουλευτή και στη στήλη «ΝΑΙ». Δηλαδή, λέει «ΝΑΙ» στην αίτηση του εισαγγελέως που ζητεί την άρση της ασυλίας. Εκείνος που ψηφίζει κατά της άρσης της ασυλίας, σημειώνει την προτίμησή του δίπλα στο όνομα του Βουλευτή και στη στήλη «ΟΧΙ». Εκείνος που ψηφίζει «ΠΑΡΩΝ» θα το σημειώνει στην αντίστοιχη στήλη του ψηφοδελτίου. Στο ψηφοδέλτιο θα αναγράφει κάθε συνάδελφος το όνομά του, την εκλογική του περιφέρεια και την Κοινοβουλευτική Ομάδα στην οποία ανήκει. Θα το υπογράφει, γιατί η ψηφοφορία είναι ονομαστική. Στη συνέχεια με την εκφώνηση του ονόματός του από τους επί του καταλόγου συναδέλφους, θα παραδίδει το ψηφοδέλτιο στους συναδέλφους κ. Παναγιώτα Δριτσέλη από τον ΣΥΡΙΖΑ και κ. Απόστολο Βεσυρόπουλο από τη Νέα Δημοκρατία, οι οποίοι θα το μονογράφουν και θα ανακοινώνουν ότι ο Βουλευτής ψήφισε. Μετά το τέλος θα γίνει καταμέτρηση των ψήφων από τους συναδέλφους που προανέφερα, όπως θα προκύψουν από τα ψηφοδέλτια, τα οποία θα καταχωριστούν μαζί με το πρωτόκολλο της ψηφοφορίας στα Πρακτικά της σημερινής συνεδρίασης. Συμφωνεί το Σώμα;
Το Σώμα συνεφώνησε ομοφώνως. Σας ενημερώνω ότι έχουν έρθει στο Προεδρείο επιστολές και τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Καλούνται επί του καταλόγου οι συνάδελφοι κ. Αναστασία Γκαρά από τον ΣΥΡΙΖΑ και κ. Ιωάννης Κεφαλογιάννης από τη Νέα Δημοκρατία. Θα προηγηθούν για την ψηφοφορία τα μέλη της επιτροπής, που πρέπει να φύγουν επειγόντως. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Ο κ. Νεκτάριος Σαντορινιός προσήλθε στην ψηφοφορία λίγο μετά την κήρυξη της λήξης της από τον Πρόεδρο. Κατόπιν τούτου δεν συνυπολογίζεται η ψήφος του. Η επιστολή η οποία απεστάλη στο Προεδρείο από τον συνάδελφο κ. Δημήτριο Μάρδα, σύμφωνα με το άρθρο 70Α του Κανονισμού της Βουλής, καταχωρίζεται στα Πρακτικά.
Κυρίες και κύριοι συνάδελφοι, σας ενημερώνω ότι έχουν έλθει στο Προεδρείο επιστολές των συναδέλφων κ.κ. Σπυρίδωνα Λάππα, Ζωής Λιβανίου, Παναγιώτη Σκουρλέτη και Έφης Γεωργοπούλου, οι οποίοι μας γνωστοποιούν ότι δεν θα παρευρεθούν στη σημερινή ονομαστική ψηφοφορία και ότι αν ήταν παρόντες θα ψήφιζαν «όχι». Οι επιστολές αυτές, οι οποίες εκφράζουν πρόθεση ψήφου, θα καταχωρισθούν στα Πρακτικά της σημερινής συνεδρίασης αλλά δεν συνυπολογίζονται στην καταμέτρηση των ψήφων.
Έχω την τιμή να ανακοινώσω στο Σώμα ότι ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας κ. Δημήτριος Κουτσούμπας και οι Βουλευτές του κόμματός του κατέθεσαν πρόταση νόμου: «Άμεσα μέτρα για την προστασία των ανέργων». Παραπέμπεται στην αρμόδια Διαρκή Επιτροπή. Κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων για την εξαγωγή του αποτελέσματος. [[ΚΑΤΑΜΕΤΡΗΣΗ]] Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα έξι μαθητές και μαθήτριες και τρεις εκπαιδευτικοί συνοδοί τους από το Γενικό Λύκειο Λασιθίου (Α΄ Τμήμα). Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Να σημειώσω ότι αυτήν τη στιγμή η Βουλή έχει ολοκληρώσει ουσιαστικά τις εργασίες της και απλώς κάνουμε καταμέτρηση. [[ΜΕΤΑ ΤΗΝ ΚΑΤΑΜΕΤΡΗΣΗ]] ΠΡΟΕΔΡΕΥΩΝ (Νικήτας Κακλαμάνης) Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας επί της αίτησης άρσης ασυλίας των συναδέλφων Βουλευτών. Ψήφισαν συνολικά 187 Βουλευτές. Για την υπόθεση του συναδέλφου κ. Γεωργίου Σταθάκη: Υπέρ της άρσεως ασυλίας, δηλαδή «ΝΑΙ», ψήφισαν 28. Κατά της άρσεως ασυλίας, δηλαδή «ΟΧΙ», ψήφισαν 151. Ψήφισαν «ΠΑΡΩΝ» 8 Βουλευτές. Συνεπώς η αίτηση της εισαγγελικής αρχής απορρίπτεται. [[Το πρωτόκολλο και τα ψηφοδέλτια της διεξαχθείσης ονομαστικής ψηφοφορίας καταχωρίζονται στα Πρακτικά και έχουν ως εξής:]] [[ΑΛΛΑΓΗ ΣΕΛΙΔΑΣ]] [[Να μπουν οι σελίδες 103α και 103β]] Για την υπόθεση του συναδέλφου κ. Παύλου Πολάκη: Υπέρ της άρσεως ασυλίας, δηλαδή «ΝΑΙ», ψήφισαν 34. Κατά της άρσεως ασυλίας, δηλαδή «ΟΧΙ», ψήφισαν 145. Ψήφισαν «ΠΑΡΩΝ» 8 Βουλευτές. Συνεπώς η αίτηση της εισαγγελικής αρχής απορρίπτεται.
Κυρίες και κύριοι συνάδελφοι, έχουν διανεμηθεί τα Πρακτικά της Πέμπτης 28 Ιανουαρίου 2016 (απόγευμα), της Δευτέρας 1ης Φεβρουαρίου 2016 και της Παρασκευής 5 Φεβρουαρίου 2016 και ερωτάται το Σώμα αν τα επικυρώνει.
Συνεπώς τα Πρακτικά της Πέμπτης 28 Ιανουαρίου 2016 (απόγευμα), της Δευτέρας 1ης Φεβρουαρίου 2016 και της Παρασκευής 5 Φεβρουαρίου 2016 επικυρώθηκαν. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 13.56΄ λύεται η συνεδρίαση για αύριο, ημέρα Πέμπτη 31 Μαρτίου 2016 και ώρα 9.30΄με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Οικονομικών: «Προσαρμογή της Ελληνικής Νομοθεσίας στις διατάξεις: α) των Οδηγιών 2014/107/ΕΕ και (ΕΕ) 2015/2060, β) των Οδηγιών 2014/86/ΕΕ και 2015/121/ΕΕ, γ) της Οδηγίας 2013/61/ΕΕ και άλλες διατάξεις» σύμφωνα με την ημερήσια διάταξη που έχει διανεμηθεί.